
Rozšírenie možnosti stavať diaľnice aj na nevyvlastnených pozemkoch a opätovné otvorenie 2. piliera najhoršími opatreniami konca roka, nový cestný zákon najlepším
Výsledky projektu HESO (Hodnotenie ekonomických a sociálnych opatrení) za 4. štvrťrok 2008
Inštitút pre ekonomické a sociálne reformy INEKO zverejňuje výsledky projektu HESO - Hodnotenie ekonomických a sociálnych opatrení za štvrtý štvrťrok 2008. Projekt HESO vytvára platformu, kde sa ekonómovia, analytici, právnici, sociológovia, politológovia, odborní žurnalisti, podnikatelia, zástupcovia stavovských organizácií, akademickej obce a tretieho sektora pravidelne vyjadrujú ku kvalite a dôležitosti vybraných ekonomických a sociálnych opatrení zákonodarnej a výkonnej moci, ako aj k rozhodnutiam verejných inštitúcií v SR. 
Projekt HESO podporili v roku 2008  AJG CONSULTING, s.r.o., INVESTKREDIT BANK AG, zastúpenie zahraničnej banky na Slovensku, KONTO ORANGE, n.f., SLOVNAFT, a.s., SOITRON, a.s.
Členovia hodnotiacej komisie (v abecednom poradí)

Silvia Čechovičová, ČSOB, a.s., Bratislava
Igor Daniš, učiteľ anglického jazyka

Dušan Deván, Petit Press, a.s.

Tomáš Dudáš, Fakulta medzinárodných vzťahov Ekonomickej univerzity, Bratislava; tomasdudas.blog.sme.sk
Richard Ďurana, INESS - Inštitút ekonomických a spoločenských analýz
Adrián Ďurček, COOP Jednota Bratislava, s.d.

Peter Goceliak, ENERGY 21 Slovakia, s.r.o.

Peter Gonda, Konzervatívny inštitút M.R.Štefánika

Igor Hornák, Factory 4 Solutions, a.s.

Július Horváth, Department of Economics, Central European University, Budapešť, Maďarsko

Martin Hošták, Republiková únia zamestnávateľov

Igor Hurčík, Centire, s.r.o.

Martin Jaroš, týždenník TREND

Tomáš Ježek, Národohospodárska fakulta Vysokej školy ekonomickej, Praha, Česká republika

Eugen Jurzyca, INEKO - Inštitút pre ekonomické a sociálne reformy
Martin Kahanec, Institute for the Study of Labor (IZA), Bonn, Nemecko

Róbert Kičina, Podnikateľská aliancia Slovenska

Tomáš Kmeť, Investors Group Financial Services Inc., Calgary, Kanada

Viola Kromerová, Slovenský živnostenský zväz

Vladimír Kvetan, Ekonomický ústav Slovenskej akadémie vied

Juraj Lazový, OXYS Capital, a.s., o.c.p.
Martin Lenko, VÚB banka, a.s.

Zdenek Lukáš, The Vienna Institute for International Economic Studies (wiiw), Viedeň, Rakúsko

Rastislav Machunka, Asociácia zamestnávateľských zväzov a združení SR; Združenie výrobcov liehu a liehovín na Slovensku; Old Herold, s.r.o., Trenčín
Ján Marušinec, M.E.S.A.10 - Centrum pre ekonomické a sociálne analýzy

Grigorij Mesežnikov, Inštitút pre verejné otázky (IVO)
Peter Mihók, Slovenská obchodná a priemyselná komora

František Okruhlica, Fakulta managementu Univerzity Komenského, Bratislava

Pavol Ondriska, AIG Funds Central Europe, správ. spol., a.s.

Jozef Orgonáš, Zväz obchodu a cestovného ruchu SR

Vítězslav Palásek, Agentúra sociálnych analýz “ASA”, s.r.o.

Peter Pažitný, Stredoeurópsky inštitút pre zdravotnú politiku – Health Policy Institute (HPI)

Ján Pokrivčák, Fakulta ekonomiky a manažmentu Slovenskej poľnohospodárskej univerzity, Nitra

Ludvík Posolda, Events and Media Consulting Agency, s.r.o.
Radoslav Procházka, Advokátska kancelária Procházka & Partners, s.r.o.; Právnická fakulta Trnavskej univerzity
Igor Rintel, Meracrest, a.s., Bratislava

Eva Sárazová, Poštová banka, a.s.

Marek Senkovič, Slovnaft, a.s.

Emília Sičáková-Beblavá, Transparency International Slovensko

Miroslav Siváček, PM Profit Management, s.r.o.; OPEN - Asociácia absolventov MBA na Slovensku

Igor Surovčík, tlačová agentúra SITA, a.s.

Jozef Škodný, Eltec, a.s., Piešťany

Radoslav Štefančík, Katedra politológie, Filozofická fakulta Univerzity sv. Cyrila a Metoda, Trnava

Luboš Vagač, Centrum pre hospodársky rozvoj (CPHR)
Juraj Valachy, Tatra banka, a.s.

Milan Velecký, Slovenský rozhlas
OZ VIPA SK, Občianske združenie Vidiecky parlament na Slovensku, Banská Bystrica

Jaroslav Vokoun, Ekonomický ústav Slovenskej akadémie vied

Jozef Vozár, Ústav štátu a práva Slovenskej akadémie vied

Eduard Žitňanský, dvojtýždenník Profit 

Robert Žitňanský, časopis Týždeň
Hodnotenie opatrení má charakter osobného postoja a nemusí zodpovedať názorovej línii organizácie, v ktorej hodnotiaci pôsobí. Všetci odborníci sa zúčastnili hodnotenia bez nároku na odmenu.

             Zdroj: INEKO

HESO-Rating roka / štvrťroka je priemerom ratingov všetkých hodnotených opatrení prijatých (schválených) v danom roku / štvrťroku. Reflektuje názor hodnotiacej komisie odborníkov na ich kvalitu a dôležitosť a naznačuje mieru reformnej atmosféry sledovaného obdobia, resp. mieru prínosu prijatých opatrení k sociálno-ekonomickému rozvoju krajiny.

HESO-Rating roka 2008 dosiahol najnižšiu hodnotu (-19,2 bodov) od vzniku projektu HESO v roku 2000.

Zdroj: INEKO

	HESO - Hodnotenie ekonomických a sociálnych opatrení - SLOVENSKO

	október - december 2008
	
	RATING
	Miera súhlasu
	Váha opatrenia

	PORADIE OPATRENÍ PODĽA RATINGU

(prínosu k sociálno-ekonomickému rozvoju krajiny)
	
	[-300;300]
	[-3 ; 3]
	%


	1.
	
	Nový cestný zákon (zníženie maximálnej rýchlosti v obci na 50 km/h, zavedenie povinnosti celoročného svietenia, sprísnenie povinnosti používania zimných pneumatík, výrazné zvýšenie pokút – možnosť odobratia vodičského oprávnenia až na 5 rokov, možnosť odpracovania si pokuty, obmedzenie možností prechádzania a jazdy cez víkendy a sviatky pre nákladné vozidlá, obmedzenie parkovania na chodníku, sprísnenie povinností pre cyklistov a chodcov)
	
	75,1
	1,37
	55,0

	2.
	
	Zníženie kľúčových úrokových sadzieb Národnej banky Slovenska v 4. štvrťroku 2008 o 1,75%-uálneho bodu (základná úroková sadzba – 2,50% s účinnosťou od 10. decembra 2008)
	
	68,2
	1,59
	42,8

	3.
	
	Informačná a komunikačná kampaň o zavedení eura v SR (mediálne kampane, informačné panely, distribúcia letákov, eurokalkulačiek a štartovacích balíčkov, semináre a podujatia o eure a pod.; náklady na kampaň – vyše 240 mil. Sk)
	
	32,8
	0,70
	47,0

	4.
	
	Poskytovanie príplatku (20 440 Sk) k príspevku pri narodení dieťaťa aj pri druhom a treťom dieťati; zvýšenie sumy prídavku na dieťa o 100 Sk na 640 Sk a jeho pravidelná automatická valorizácia vždy k 1.1. v závislosti od rastu životného minima; zvýšenie verejných výdavkov o 2 mld. Sk ročne (novela zákona o príspevku pri narodení dieťaťa; novelizácia zákona o prídavku na dieťa)
	
	22,1
	0,70
	31,4

	5.
	
	Zavedenie zamestnaneckej prémie - negatívnej dane pre zamestnancov s príjmom od polovice minimálnej mzdy až po čistý príjem na úrovni nezdaniteľného minima; maximálna výška prémie za rok 2009 - 181 EUR (novela zákona o dani z príjmov)
	
	12,9
	0,42
	30,5

	6.
	
	Neobmedzené ručenie za vklady v bankách (garancia vo výške 100% za všetky vklady fyzických osôb, živnostníkov, nadácií, neziskových organizácií a menších firiem; doteraz banky ručili vo výške 90% a do sumy 20 000 €; novela zákona o ochrane vkladov)
	
	12,5
	0,26
	48,5

	7.
	
	Poskytnutie investičnej pomoci vo forme odpustenia dane vo výške 431 mil. Sk počas rokov 2010 - 2012 spoločnosti Volkswagen Slovakia, a.s. na podporu rozšírenia závodu v Bratislave pre výrobu nového malého auta (investícia v hodnote vyše 9 mld. Sk; 760 nových pracovných miest)
	
	9,2
	0,28
	32,4

	8.
	
	Novelizácia zákonov o sociálnom poistení, o starobnom dôchodkovom sporení a o doplnkovom dôchodkovom sporení (predsunutie automatickej valorizácie dôchodkov z 1. júla na 1. január; rozšírenie okruhu poistencov štátu; zavedenie možnosti raz ročne bezplatne zmeniť dôchodkovú správcovskú spoločnosť; zvýšenie informovanosti sporiteľov; sprísnenie pravidiel investovania v 2. pilieri a ich uvoľnenie v 3. pilieri; dopad na verejné financie - zhruba -5 mld. Sk ročne)
	
	-6,9
	-0,15
	46,3

	9.
	
	Zákon o príspevku na starostlivosť o dieťa (pracujúcim rodičom sa namiesto rodičovského príspevku vyplatí príspevok na starostlivosť o dieťa, ktorý bude v sume preukázaných výdavkov na profesionálnu starostlivosť o dieťa, najviac však vo výške rodičovského príspevku; pracujúci rodičia, ktorí dajú dieťa do opatery rodinného príslušníka, opatrovateľky bez živnosti, alebo sa popri práci budú sami starať o dieťa, budú mať nárok na príspevok vo výške 25% rodičovského príspevku)
	
	-9,2
	-0,32
	28,5

	10.
	
	Poskytnutie dotácie zo štátneho rozpočtu vo výške 1,2 mld. Sk mestu Bratislava na rekonštrukciu starého zimného štadióna (Ondreja Nepelu) pre účely konania Majstrovstiev sveta v hokeji v roku 2011
	
	-14,3
	-0,72
	19,8

	11.
	
	Prvý protikrízový balíček vlády SR (súbor navrhovaných 38 rôznorodých opatrení na prekonanie dopadov globálnej finančnej krízy; napr. lepšie čerpanie eurofondov, PPP projekty, zvýšenie základného imania štátnych bánk, rekreačné poukážky, presun zdrojov zo základného do aplikovaného výskumu a na inovácie, dostavba atómovej elektrárne Mochovce, skrátenie lehoty vrátenia nadmerných odpočtov DPH a pod.)
	
	-17,5
	-0,39
	45,4

	12.
	
	Rekonštrukcia Bratislavského hradu a hradného areálu financovaná zo štátneho rozpočtu (víťazná súťažná ponuka firmy VÁHOSTAV-SK, a.s. - 1,178 mld. Sk; neskôr boli plánované náklady na rekonštrukciu navýšené vládou na 3,795 mld. Sk)
	
	-42,4
	-1,74
	24,4

	13.
	
	Novela zákona o zdravotných poisťovniach a zákona o zdravotnom poistení (povinnosť všetkých zdravotných poisťovní predložiť do vlády svoje rozpočty na prerokovanie; úprava definície platobnej schopnosti poisťovní; zvýšenie základu na prerozdeľovanie poistného z 85% na 95%; zvýšenie platieb štátu za svojich poistencov pre rok 2009 zo 4,5% na 4,9%)
	
	-50,4
	-1,23
	41,0

	14.
	
	Plán oddlženia zdravotníctva (poskytnutie zvýhodneného štátneho úveru (celkovo 6 mld. Sk) nemocniciam na 15 rokov s 2-ročným odkladom splatnosti za podmienky nevytvárania nového dlhu a vypracovania akčného plánu ozdravenia; dlh vyše 8 mld. Sk)
	
	-58,3
	-1,29
	45,2

	15.
	
	Umožnenie štátu vetovať cez valné zhromaždenie cenové návrhy energetických podnikov, v ktorých nemá manažérsku kontrolu, avšak má väčšinu akcií (zákon o podávaní cenových návrhov obchodných spoločností)
	
	-69,4
	-1,75
	39,6

	16.
	
	Zavedenie trestnoprávnej zodpovednosti fyzických osôb za neoprávnené stanovenie ceny nad limit stanovený rozhodnutím o cenovej regulácii alebo priamo pravidlami zákona o cenách (novela Trestného zákona)
	
	-73,0
	-2,20
	33,1

	17.
	
	Štátny rozpočet na rok 2009 (schodok štátneho rozpočtu – 30 mld. Sk (1 mld. EUR); deficit verejných financií – 2,08% HDP)
	
	-74,7
	-1,16
	64,4

	18.
	
	Opätovné otvorenie II. piliera dôchodkového zabezpečenia pre vstup a výstup z neho pre všetkých v období od 15.11.2008 do 30.6.2009 (novela zákona o starobnom dôchodkovom sporení)
	
	-97,5
	-1,84
	52,9

	19.
	
	Rozšírenie možnosti začať stavať diaľnice a cesty pre motorové vozidlá aj na ešte neodkúpených, resp. nevyvlastnených súkromných pozemkoch aj bez súhlasu vlastníka na celú plánovanú diaľničnú sieť SR (novela zákona o jednorazových mimoriadnych opatreniach v príprave niektorých stavieb diaľnic a ciest pre motorové vozidlá)
	
	-100,1
	-1,96
	50,5

	
	
	
	
	

	RATING / Miera súhlasu / Váha (Dôležitosť) IV. štvrťroka 2008 (len prijaté opatrenia)

	
	-20,9














         Zdroj: INEKO

Hodnotenie a komentáre
 odbornej komisie k jednotlivým opatreniam:

1. Nový cestný zákon (zníženie maximálnej rýchlosti v obci na 50 km/h, zavedenie povinnosti celoročného svietenia, sprísnenie povinnosti používania zimných pneumatík, výrazné zvýšenie pokút – možnosť odobratia vodičského oprávnenia až na 5 rokov, možnosť odpracovania si pokuty, obmedzenie možností prechádzania a jazdy cez víkendy a sviatky pre nákladné vozidlá, obmedzenie parkovania na chodníku, sprísnenie povinností pre cyklistov a chodcov)

Vladimír Benč: Myslím si, že krok správnym smerom, dúfam však, že budú nasledovať aj iné opatrenia – informačné a vzdelávacie kampane, preventívne akcie, umožnenie zvýšenia rýchlosti na úsekoch, kde sa to dá a pod. 

Eugen Jurzyca: Zákon ide správnym smerom, na zvýšenie bezpečnosti však nestačí. 

Róbert Kičina: Súhlasím s tým, aby štát robil opatrenia, ktoré zvýšia bezpečnosť na cestách. Vždy však bude platiť, že pokuta 100 EUR má inú hodnotu pre chudobného a inú pre bohatého. Navyše sa ukazuje, že nehodovosť a smrteľné nehody sa po zavedení nového systému neznížili. Preferoval by som bodový systém: "urobíš tri malé priestupky, alebo jeden veľký, berieme Ti vodičák a dovidenia..."

Viola Kromerová: Z pohľadu občana boli niektoré zmeny potrebné. Na druhej strane dodržanie niektorých podmienok, ako napr. 1,5 m voľného chodníka, sa v mestách ťažko zrealizuje. Z pohľadu obhajcu podnikateľských podmienok vieme, že niektoré opatrenia sú dosť tvrdé.

Juraj Lazový: Až na niektoré opatrenia (zbytočné vysoké pokuty, zhoršenie už dnes kritickej situácie s parkovaním v mestách) s novým cestným zákonom súhlasím.

Zdenek Lukáš: Vyššia bezpečnosť na cestách.

Ján Marušinec: Represia bola značne sprísnená, už ostáva len investovať viac zdrojov a úsilia do prevencie.

Juraj Nemec: Bezpečnosť cestnej premávky je bodom, ktorý v SR musíme riešiť. Čo ale dokáže sám zákon? Zrejme sa so študentami napr. dohodnem na sledovaní miest merania rýchlosti - robí sa tam, kde treba, alebo tam, kde sa dá veľa vybrať na pokutách?

František Okruhlica: Výrazne zlepší podmienky dopravy. Sú však viaceré opatrenia diskutabilné a pomerne ťažko uplatniteľné.  

Jozef Orgonáš: Správny zákon, subjektívne nesúhlasím s 5O km/h v obci. 

Ludvík Posolda: Nový cestný zákon je viac menej pozitívnym opatrením, problém však je, že sám osebe situáciu v doprave a správanie účastníkov premávky rieši minimálne. Na objasnenie niekoľko príkladov: 1) Nadarmo sa budú sprísňovať podmienky a zvyšovať pokuty, pokým niektorí “vyvolení“ z radov politikov budú demonštrovať, že sú nepostihnuteľní; neskutočne to demoralizuje a navádza ku konaniu – keď už sám nie som vyvolený, aspoň sa s niekým vplyvným poznať, však on už moje prešľapy “vybaví“. 2) Pokiaľ budú dopravní policajti nastavení miesto na zabezpečovanie bezpečnosti a plynulosti premávky na vyberanie pokút, takisto sa málo zlepší. 3) Vláda súčasná aj minulé rôznymi (často zbytočne drahými opatreniami) podporujú rozvoj automobilizmu, na druhej strane na to, prečo zaostáva a predražuje sa výstavba, oprava a údržba ciest, majú mnoho výhovoriek. 4) Autá na chodníku nemajú zavadzať chodcom, ale: na jednej strane počet automobilov aj masívnou podporou štátu narastá, na druhej strane sa samosprávy nielenže nestarajú o nové parkovacie plochy a predávajú aj zostávajúce na výstavbu už prebytočných polyfunkčných objektov.
Radoslav Procházka: Jediná výhrada sa netýka obsahu, ale faktu, že parlament v zmysle svojho vlastného rokovacieho poriadku nemal právomoc o tomto zákone v danom čase ani len rokovať, nieto ho prijať.

Igor Rintel: Súhlasím so sprísnením pravidiel.

Radoslav Štefančík: Zákon obsahuje viacero sporných ustanovení: povinnosť zimných pneumatík na súvislej vrstve snehu, preukazovanie úmyslu hanlivých gest, nosenie prilby u dospelých cyklistov a pod. 
OZ Vidiecky parlament: Priblíženie sa k EÚ.

2. Zníženie kľúčových úrokových sadzieb Národnej banky Slovenska v 4. štvrťroku 2008 o 1,75%-uálneho bodu (základná úroková sadzba – 2,50% s účinnosťou od 10. decembra 2008)

Vladimír Benč: Zosúladenie sadzieb s Európskou centrálnou bankou (ECB), čo bolo nevyhnutné.
Silvia Čechovičová: Vzhľadom na vstup SR do Ekonomickej a menovej únie (EMÚ) NBS už len nasledovala kroky ECB; priestor na samostatnú menovú politiku prakticky zanikol potom, čo bolo jasné, že sa Slovensko stane členom eurozóny.

Igor Hornák: Konvergenčné opatrenie pred zavedením spoločnej meny už nie je možné chápať ako samostatnú menovú politiku centrálnej banky. Dopad na ekonomiku je preto marginálny.
Igor Hurčík: Opatrenie kopírovalo ECB a ostatné centrálne banky.

Martin Jaroš: V podstate šlo o sledovanie línie ECB, takže to považujem za viac-menej technickú záležitosť - realizáciu opatrenia nadnárodnej inštitúcie v lokálnych podmienkach.

Viola Kromerová: Išlo o proces prijatia eura, zosúladenie podmienok s EÚ.

Juraj Lazový: Išlo o prirodzenú reakciu NBS na blížiaci sa vstup Slovenska do eurozóny.

Zdenek Lukáš: V súlade s ECB a prijatím eura. 

Ján Marušinec: Vstupom Slovenska do eurozóny sa NBS vzdala samostatnej menovej politiky. Opatrenie je teda iba prispôsobovaním sa aktuálnej situácii.

Juraj Nemec: V podstate už bolo nutné približovať sa k ECB.
František Okruhlica: Súhlas.

Jozef Orgonáš: Tradičné opatrenie menovej politiky. 

Eva Sárazová: Tento krok, teda zharmonizovanie základnej sadzby NBS so sadzbou ECB nebol v súvislosti so vstupom Slovenska do eurozóny žiadnym prekvapením. Je však otázne, či by NBS pristúpila k takýmto krokom aj v prípade, keby sa Slovensko od januára 2009 nestalo riadnym členom eurozóny. 

Radoslav Štefančík: Pozitívne opatrenie smerujúce k oživeniu trhu. 

Robert Žitňanský: Na ceste k euru už nemalo zmysel hľadať skratky ani odbočky...

3. Informačná a komunikačná kampaň o zavedení eura v SR (mediálne kampane, informačné panely, distribúcia letákov, eurokalkulačiek a štartovacích balíčkov, semináre a podujatia o eure a pod.; náklady na kampaň – vyše 240 mil. Sk)

Vladimír Benč: Kampaň som vnímal ako celkom fajn, chýbalo tam zopár vecí. Problém vidím hlavne v obstaraní zákazky a myslím si, že to išlo urobiť aj oveľa lacnejšie.

Dušan Deván: Gro informovanosti ľudí o eure aj tak zrealizovali tí, čo by to robili aj bez inzercie (médiá) a v praxi tí, čo mali z toho len náklady (obchodníci). 

Igor Hornák: Prechod na euro bol zvládnutý bez ohľadu na kampaň najmä vďaka súkromným prostriedkom bánk a firiem. Kladné hodnotenie je skôr za to, že sa neminulo ešte podstatne viac peňazí, lebo takéto udalosti sú na to výbornou príležitosťou.

Igor Hurčík: Bravó! 

Eugen Jurzyca: Kampaň kvalitná, ale drahá.

Viola Kromerová: Nemôžem sa vyjadriť negatívne, keďže som bola členkou Euro-teamu, ale dnes viem s istotou konštatovať, že vynaložené prostriedky neboli vždy najefektívnejšie využité. Štát sa veľmi spoliehal na zamestnávateľské a profesijné organizácie, poskytol im minimálnu finančnú pomoc, najmenší podnikatelia doplatili na prijatie eura, nakoľko si museli zakúpiť nové elektronické registračné pokladne. Dôsledkom toho museli viacerí aj ukončiť svoje podnikanie, nešťastne to ovplyvnila aj zmena základu pre povinného platcu DPH (hranica 35-tis. EUR).

Juraj Lazový: Myslím, že kampaň bola urobená profesionálne (až na drobné chybičky) a prispela k bezproblémovému prechodu na euro. Síce osobne ešte stále prepočítavam na koruny, ale to za mňa ani nikoho iného nevyrieši žiadna kampaň. 

Zdenek Lukáš: Po počiatočnom pomalom rozbehu bola informačná a komunikačná kampaň o zavedení eura v SR na dobrej úrovni. 

Juraj Nemec: Opatrenie budem hodnotiť podľa výsledku - vcelku sa dá konštatovať, že verejnosť euro prijala.

František Okruhlica: Nuž máme to za sebou a euro funguje nezávisle na politike. A ako to už v SR chodí, podmienky kampane neboli úplne štandardné.

Ludvík Posolda: Kampaň bola potrebná, ale výber realizátora netransparentný a predražený.

Igor Rintel: Prechod bol dobre zvládnutý.

Radoslav Štefančík: Pohoršujúco vyznieva fakt, že z kampane financovanej štátom boli vylúčené slobodné médiá, ktoré na mnohé kroky vlády nazerajú kriticky. Vláda Roberta Fica tak rozdelila občanov do dvoch kategórií. Privilegovaných - servilných a tých ostatných – kriticky uvažujúcich. Presne tak, ako ešte niekoľko rokov po vzniku rozdeľovali svojich členov v strane SMER – apendix. 

Luboš Vagač: Hladké zavedenie eura udeľuje tomuto opatreniu vysokú známku.

OZ Vidiecky parlament: Nehospodárne, neúčinné, nepotrebné.
4. Poskytovanie príplatku (20 440 Sk) k príspevku pri narodení dieťaťa aj pri druhom a treťom dieťati; zvýšenie sumy prídavku na dieťa o 100 Sk na 640 Sk a jeho pravidelná automatická valorizácia vždy k 1.1. v závislosti od rastu životného minima; zvýšenie verejných výdavkov o 2 mld. Sk ročne (novela zákona o príspevku pri narodení dieťaťa; novelizácia zákona o prídavku na dieťa)

Vladimír Benč: Dobré opatrenie, avšak prečo iba na prvé tri deti? Ďalšie deti už nie sú deti? Či viacpočetné rodiny nepotrebujeme?

Dušan Deván: Podpora rodičovstva by mala byť vecou dlhodobého konsenzu spoločnosti, a nie predmetom politického marketingu. 

Richard Ďurana: Vláda by sa mala zamerať nie na zvyšovanie príspevkov, ale na zvýšenie ich adresnosti. Súčasné nastavenie systému umožňuje čerpať príspevok pri narodení dieťaťa aj v prípade nadpriemerne zarábajúcich alebo bohatých ľudí, ktorí ich v skutočnosti vôbec nepotrebujú. 

Igor Hornák: Štát má najmä v časoch demografického poklesu stimulovať pôrodnosť. Opatrenia na strane daňového zaťaženia rodín s deťmi by som videl radšej najmä v spojitosti s tzv. milionárskou daňou. 

Igor Hurčík: Vývoj demografie je jasný - aj opatrenie.

Eugen Jurzyca: Preferencie takéto opatrenie zvyšuje. Demotivuje však k práci. 

Viola Kromerová: Vieme, aké sú prognózy v pôrodnosti. Každé opatrenie je dobré. Osobne si myslím, že viac by sme mali motivovať rodinu. Dobrý bol v minulosti systém mladomanželských pôžičiek, keď pri narodení prvého dieťaťa sa z celej sumy odpisovalo 2-tis. Sk, pri narodení druhého dieťaťa 4-tis. Sk, pri treťom 6-tis. Sk atď. Stále nie sú doriešené matky živnostníčky (SZČO), a tie, ktoré si platia dobrovoľne platby na sociálne zabezpečenie. 

Vladimír Kvetan: Osobne si myslím, že "prvých" detí sa rodí pomerne dosť. Problém je skutočne s počtom "druhých a prípadne tretích" detí. Jednoznačne si však nemyslím, že takéto opatrenia by mohli zmeniť náš demografický vývoj. Z dlhodobého pohľadu je dokázané, že takéto opatrenia nepôsobia významne. Rovnako by som túto podporu riešil cez daňové zákony ako priamou podporou. Dokázali by sa tak eliminovať situácie "detí ako zdroj príjmu" u obyvateľov bez práce a dlhodobo nezamestnaných. 

Juraj Lazový: Dobre mienené opatrenie, ktoré však podľa môjho názoru nebude mať významný vplyv na demografiu. Verím, že nebude zneužívané. Z “globálno-filozofického hľadiska“ však pri súčasnom počte homo sapiens a ich vplyve na našu planétu možno považovať akékoľvek umelé kroky na ich zvyšovanie za kontraproduktívne až možno škodlivé, poplatné náboženských paradigmám a podpore vlastného rodu pred cudzími.

Zdenek Lukáš: Zlepšenie sociálnej situácie rodín s deťmi. Navyše toto opatrenie oživí osobnú spotrebu, a tým i dopyt. 

Ján Marušinec: Automatická valorizácia prídavku na dieťa je vítanou zmenou, jednorazové príspevky však demografickú situáciu nevyriešia. Podporu rodiny treba riešiť systémovo, nie ad hoc.

Juraj Nemec: Podľa môjho názoru opatrenie nebude mať verifikovateľný dopad na demografický vývoj. Všetky plošné dotácie v sociálnej oblasti sú spojené s vysokou neefektívnosťou.

František Okruhlica: Užitočné opatrenie kvôli demografii. Myslím si však, že by mali byť príspevky postupne znižované s narastajúcim počtom detí. Vysoký počet detí je buď špekulácia, alebo na to rodičia majú a nepotrebujú príspevky. 
Jozef Orgonáš: Štát si konečne spomenul, že tu nie sú len seniori - voliči, ale i najhoršie sociálne postavená skupina, a to mladé rodiny. 

Radoslav Štefančík: Valorizáciu prídavku na dieťa vnímam pozitívne, jej hodnota je však pre rodičov potupná. 

Milan Velecký: Moja dilema - ak už má štát poskytovať príspevok, tak pri narodení každého dieťaťa. Ak bolo zlé, že ho poskytoval len pre prvé dieťa, tak je rovnako zlé, ak ho poskytuje len v prípade prvých troch detí.
5. Zavedenie zamestnaneckej prémie - negatívnej dane pre zamestnancov s príjmom od polovice minimálnej mzdy až po čistý príjem na úrovni nezdaniteľného minima; maximálna výška prémie za rok 2009 - 181 EUR (novela zákona o dani z príjmov)

Vladimír Benč: Ďalšia byrokratizácia a zneprehľadňovanie systému, vrátane preferencovania určitých skupín na úkor iných. Myslím si, že by sme mali ísť iným smerom.

Dušan Deván: Ešte by sme mohli pridať daň 100 EUR mesačne za každý bod IQ nad 120 a doživotné daňové prázdniny pre všetkých pod 85. By domachrovali, svine podnikateľské. (Ospravedlňujem sa za vulgarizmy v citátoch pospolitého jánošíkovského ľudu.)
Richard Ďurana: Nejde o nič iné len o správne kamuflované zníženie daní, ktoré inak vláda tak vehementne odmieta. Zvýšenie motivácie pracovať, i keď aj za menej peňazí treba rozhodne hodnotiť kladne. Na druhej strane treba dodať, že štát nákladne kompenzuje negatíva vyplývajúce z existencie minimálnej mzdy, ktorou de facto zrušil možnosť nájsť menej platenú prácu. Viac ako znižovanie daní by bolo vhodné upraviť sadzby odvodov pre pracovné miesta s nízkou pridanou hodnotou, ktoré môže nielen čiastočne zvýšiť čisté príjmy zamestnancov, ale aj zvýšiť tvorbu týchto pracovných miest.

Igor Hornák: Záujem rehabilitovať aj nízkopríjmovú prácu a urobiť ju zaujímavejšou je pozitívom. Celkové riešenie nákladov na zamestnancov by si ale zaslúžilo ďaleko väčšiu pozornosť. 

Martin Hošták: Myšlienka dobrá, avšak výška príspevku evokuje otázku, do akej miery berie ministerstvo financií zamestnaneckú prémiu vážne. 
Igor Hurčík: Nesystémová politika.

Martin Jaroš: V princípe sa mi nápad páči, ale realizácia je divná. Vyplácanie raz za rok dosť rozrieďuje zamýšľaný motivačný efekt na hľadanie si práce. A prekombinované komplikované podmienky zbytočne zaťažujú mzdárov. 

Eugen Jurzyca: Riziko je, že administratívne náklady na opatrenie prevýšia jeho prínos. Je totiž veľmi nesmelé.

Róbert Kičina: Zbytočná komplikácia daňového systému. Namiesto toho by sa malo ministerstvo financií viac zamerať na znižovanie odvodového zaťaženia pre nízkopríjmových (“nezodvodovateľné minimum“). Tým by boli nízkokvalifikovaní zamestnanci lačnejší a atraktívnejší pre zamestnávateľov. Výška prémie bude mať minimálne motivujúce účinky.

Viola Kromerová: Som za flexibilitu trhu práce, za rozšírenie možnosti sa zamestnať pre každého, kto je ochotný takúto prácu prijať. Nie som zástancom opatrení, ktoré stále menia pravidlá a pritom majú len minimálny efekt. Javí sa mi to príliš komplikované a v konečnom dôsledku sa to najčastejšie len zneužíva. Obávam sa, že toto budú využívať určité skupiny zamestnávateľov – stále budujeme náš úspech na lacnej pracovnej sile.

Juraj Lazový: Som milo prekvapený z prijatia tohto opatrenia, za ktoré by sa nemusela hanbiť ani predchádzajúca “protiľudová“ vláda.

Ján Marušinec: Myšlienka je to dobrá, škoda len, že vysoké odvodové zaťaženie nízkopríjmových skupín zamestnancov sa rieši cez daňový systém.

František Okruhlica: Opatrenie narúša dynamiku vývoja ekonomiky. 
Jozef Orgonáš: Rovná daň by bola asi lepším riešením. 

Igor Rintel: Nemá to podstatný vplyv, ale každé zníženie daní schvaľujem.
Luboš Vagač: Toto opatrenie si vyžiada po čase dôkladné prehodnotenie nákladov a prínosov na zamestnanosť a sociálnu situáciu nízkopríjmových skupín.

Milan Velecký: Dobrá myšlienka - negatívna daň, zlá - príliš komplikovaná realizácia.

OZ Vidiecky parlament: Nesystémové a komplikované.
6. Neobmedzené ručenie za vklady v bankách (garancia vo výške 100% za všetky vklady fyzických osôb, živnostníkov, nadácií, neziskových organizácií a menších firiem; doteraz banky ručili vo výške 90% a do sumy 20 000 €; novela zákona o ochrane vkladov)

Vladimír Benč: Nutný krok ako reakcia na rovnaké opatrenia prijímané okolitými štátmi – zamedziť odlivu vkladov/kapitálu do okolitých štátov. Na druhej strane samotná ochrana vkladov nenaučí obyvateľov ekonomicky rozmýšľať. Ale to je problém aj slovenského školstva.

Dušan Deván: Žiaľ, prispôsobili sme sa zlému rozhodnutiu iných členov EÚ.

Juraj Draxler: Situácia nebola zďaleka taká krízová ako v iných krajinách (napr. Írsko), ale ako opatrenie na upokojenie obyvateľstva to hodnotím veľmi kladne.

Tomáš Dudáš: Opatrenia tohto typu podporujú morálny hazard, ale v kontexte globálnej hospodárskej krízy to bolo nutné na upokojenie verejnosti.
Richard Ďurana: Zvýšenie garancie je len gestom bez reálneho vplyvu na bezpečnosť úspor. Hromadný výber by položil aj tú najzdravšiu banku. Ak bolo dôvodom na zvýšenie garancie udržanie konkurencieschopnosti a zabránenie odlivu kapitálu do krajín s lepšími “garanciami“, nemalo sa ostať pri 100 percentách, ale vláda ich mohla rovno zvýšiť aspoň na 200 či 300 percent. Potom by už len bolo treba zodpovedať otázku, kde na to zobrať.

Peter Gonda: Neobmedzené ručenie za vklady znamená deklaratívny krok vlády s cieľom psychologicky upokojiť sporiteľov, ktorý by však v prípade krachu ktorejkoľvek významnejšej banky znamenal nadmernú finančnú záťaž pre mnohých, vrátane pre ľudí mimo skrachovanej banky. Vláda týmto vyslala závažný signál deformujúci ekonomické rozhodovanie v bankovníctve: posilnenie morálneho hazardu. Ten sa môže napríklad prejavovať nezodpovednejším a menej racionálnym správaním vkladateľov (ktorí tak môžu preferovať nadmerné riziko) a manažmentov bánk v ešte viac vládou ochraňovanom odvetví. Absurdnosť tohto oparenia, prijímaného vo viacerých krajinách, znásobuje aj skutočnosť, že práve americkou vládou a FED-om vyvolaný morálny hazard bol primárnou príčinou súčasnej finančnej krízy. 

Igor Hornák: Opatrenie chápem ako vynútené zavedením podobného opatrenia v okolitých štátoch. Je zrejmé, že je len politickou deklaráciou bez reálnej možnosti garanciu naplniť v prípade skutočnej nutnosti, ale asi práve na takéto deklarácie existujú politici. Opatrenie určite prispelo k ukľudneniu a udržaniu vkladov na Slovensku. Známka "1" je za rýchlosť reakcie. 
Martin Hošták: Snahou bolo zrejme upokojiť klientov bánk a zabrániť “run-u“ na banky a následnému presunu úspor do zahraničia. 

Martin Jaroš: Je to politické gesto, ktoré sa asi za danej situácie pýtalo. No na druhej strane zakladá zvyšovanie morálneho hazardu. Našťastie dnes už nie je situácia taká ako v 90. rokoch a na trhu máme zodpovednejšie banky, takže riziko nutnosti využitia Fondu ochrany vkladov je oveľa oveľa nižšie.

Eugen Jurzyca: Slovensko muselo urobiť to, čo robili ostatné krajiny. Vyplýva to z tzv. dilemy väzňa. 

Róbert Kičina: Opatrenie sa prijalo na to, aby sme mali rovnakú garanciu vkladov, akú prijali v okolitých krajinách. Pokiaľ by štát nezagarantoval vklady, tak by hrozilo, že by ľudia vo väčšej miere ukladali svoje úspory v zahraničí.

Viola Kromerová: Na toto opatrenie malo vplyv aj prijatie eura. Štát sa obával že občania svoje vklady budú premiestňovať do zahraničných bánk.

Vladimír Kvetan: S garanciou vkladov obyvateľstva nemám problém. Hlavne z dôvodu, že daný stav (potrebu krytia úspor z verejných zdrojov) neočakávam. Pre obyvateľstvo to prinieslo väčší pocit istoty a zníženie neprimeraného výberu či presunu úspor. 

Juraj Lazový: Vzhľadom na existujúcu situáciu na finančných trhoch a opatrenia okolitých krajín bolo zrejme nevyhnutné pristúpiť k tomuto kroku. Je na diskusiu, či bolo lepšie zaviesť neobmedzené ručenie, resp. ručenie do výšky 100 000 EUR. Ide však viac o psychologické opatrenie, keďže pri krachu veľkých bánk by štát nemal reálne možnosti získať zdroje na ručené vklady.
Zdenek Lukáš: V prípade obmedzeného ručenia za vklady v bankách by sporitelia masívne vyberali vklady s katastrofálnymi následkami na bankový sektor.

Ján Marušinec: Opatrenie nemá veľký reálny význam, skôr psychologický.

Juraj Nemec: Inú možnosť vláda nemala.
František Okruhlica: Nie sme natoľko vyspelá spoločnosť, aby sme garantovali aj špekulantov. Tam, kde platia hodnoty a systém ich ochrany, môžu zvoliť aj 100%. Pre SR by sme mali zatiaľ na 100 000 EUR. 
Ján Pokrivčák: Neobmedzené ručenie za vklady pomáha odvrátiť možnosť vzniku bankových paník, ktoré by negatívne ovplyvnili celý finančný systém. Na druhej strane to môže viesť k väčšiemu morálnemu hazardu na strane bánk. 

Igor Rintel: Je to ekonomický nezmysel, ale bolo to veľmi dôležité na ukľudnenie situácie a zabráneniu panike.
Eva Sárazová: Tento krok v prípade Slovenska nebol nevyhnutný, nakoľko bankový sektor na Slovensku je dostatočne likvidný. Garancia vkladov v neobmedzenej výške v bankách pôsobiacich na Slovensku môže mať však určitý pozitívny psychologický efekt. Klienti sú totiž mimoriadne citliví na svoje úspory a aj na “riziko“ straty desiatich percent z týchto úspor môžu vnímať negatívne. Podľa informácií NBS mala ale väčšina klientov (cca 90%) v bankách svoje vklady na úrovni nižšej, ako bol dovtedy platný limit 20-tisíc EUR. Pre tú zvyšnú, o niečo bohatšiu časť klientely, však neobmedzená garancia vkladov mohla byť svojim spôsobom dobrou správou, ktorá mohla zabrániť akejkoľvek panike, a teda aj s tým súvisiacemu premiestňovaniu peňazí na iné trhy.

Miroslav Siváček: Opatrenie bolo v podstate vyvolané hektickým rozhodnutím okolitých štátov. Vo svojom princípe však je škodlivé z hľadiska nerovnakého rozloženia podnikateľského rizika a v podstate nevykonateľné. Bolo by dobré začať uvažovať o jeho zrušení.

Radoslav Štefančík: Nebezpečné opatrenie chrániace prevažne veľkokapitalistov a finančných špekulantov. 

Luboš Vagač: Považujem to za neodôvodnené opatrenie, ktoré znižuje motiváciu ľudí a bánk správať sa zodpovedne.

OZ Vidiecky parlament: Rastie dôveryhodnosť sporenia.

Robert Žitňanský: V čase krízy a ako reakcia na zlý precedens z iných európskych krajín je to ako dočasné opatrenie akceptovateľné.

7. Poskytnutie investičnej pomoci vo forme odpustenia dane vo výške 431 mil. Sk počas rokov 2010 - 2012 spoločnosti Volkswagen Slovakia, a.s. na podporu rozšírenia závodu v Bratislave pre výrobu nového malého auta (investícia v hodnote vyše 9 mld. Sk; 760 nových pracovných miest)

Vladimír Benč: Robila to predchádzajúca vláda a robí to i táto. Kedy bude mať Slovensko spravodlivú a nediskriminačnú investičnú politiku založenú na rovnakých možnostiach pre všetky podnikajúce subjekty?

Richard Ďurana: Za lepšie opatrenie by som považoval plošné zníženie daní a odvodov, ktoré by pomohlo všetkým podnikateľom na Slovensku a bolo by tiež magnetom pre zahraničný kapitál. Dotovať odvetvie, v ktorom slovenská ekonomika eviduje vysokú koncentráciu výroby, čím sa zvyšuje citlivosť na hospodárske spomalenie, sa tiež nemusí vyplatiť.

Igor Hornák: Na rozdiel od väčšinového názoru si myslím, že špecializácia krajiny na automobilový priemysel a sústreďovanie výrobných kapacít na Slovensku nemusí byť škodlivé. Špecializácia umožní väčšiu efektivitu, sústredenie subdodávateľských kapacít a rozvoj vývojovej a výskumnej bázy. Obavy z väčšej citlivosti na výkyvy trhu sú iste oprávnené, automobilový priemysel má ale charakter konjunkturálneho indexu a na diverzifikáciu slúži predsa celý spoločný trh EÚ. Aj v Seattle podporujú Boeing a neplačú, že sú závislí na výrobe dopravných lietadiel. 

Igor Hurčík: Cost of business v dobe krízy.

Eugen Jurzyca: Postupne by sme mali cúvať z takejto formy podpory. Budujme kvalitné podnikateľské prostredie. 

Viola Kromerová: Stále dostávajú stimuly veľkí zahraniční investori a slovenskí podnikatelia sa nemôžu nadýchnuť. Považujem to za diskrimináciu. Všetko sa predsa platí z HDP, ktorý musí nakoniec zabezpečiť celá spoločnosť. Na druhej strane je Bratislava vyňatá z možnosti čerpania štrukturálnych fondov. Začiatkom roka (pri plynovej kríze) sme už zažili, že je veľmi nebezpečná akákoľvek závislosť. Stále sú diskriminovaní malí pôvodní slovenskí podnikatelia.

Juraj Lazový: Vo svetle prebiehajúcej krízy myslím, že pozitíva prevyšujú nad negatívami.

Zdenek Lukáš: Tvorba nových pracovných miest je v dnešnej dobe prioritná. 

Juraj Nemec: Podľa našich najnovších poznatkov z výskumu sa investičné stimuly v SR prideľujú nesystematicky a bez reálneho hodnotenia dopadov. V tomto prípade je aspoň dosť vysoká šanca, že malé autá sa budú predávať.

František Okruhlica: Je to síce neštandardné opatrenie, v rozpore s hospodárskou súťažou, no sme v zajatí nízkonákladových producentov. Veľa si vyberať nemôžeme a je to daň za našu “výhru“ oproti susedným krajinám.

Jozef Orgonáš: Dokedy ešte sa budeme súkromnému kapitálu skladať zo spoločného. Aj ja chcem na podnikanie odpustenie daní.

Ján Pokrivčák: Takéto investície majú aj veľa vedľajších pozitívnych externých efektov, a preto je dobre takúto investíciu podporiť. Investičné stimuly sú zároveň dôležité pre úspech v medzinárodnej súťaží o získanie investorov. Ešte lepším spôsobom, ako sa dá podporiť prílev zahraničných investícií, je vytváranie dobrých podmienok pre podnikanie a nízke dane a odvody všeobecne.
Ludvík Posolda: Odbúranie byrokracie, zníženie odvodov a podpora malých podnikateľov by vytvorila oveľa viac pracovných miest.

Radoslav Procházka: Akékoľvek darovanie spoločných peňazí súkromnej firme považujem za nesprávne, o to viac, ak je dar adresovaný odvetviu, ktorého ďalšia expanzia je už strednodobo neudržateľná. 

Igor Rintel: Nesúhlasím s obrovskou mnohoročnou ničím neodôvodnenou podporou jednej firmy.
Eva Sárazová: Rozšírenie výroby vo Volkswagene by sa malo odraziť na lepších číslach priemyselnej výroby, tržieb, vývozu do zahraničia či zamestnanosti. Tieto investície ale taktiež znamenajú posilnenie pozície automobilového priemyslu na Slovensku. Ukázalo sa však, že v čase krízy sa práve kvôli nižšiemu zahraničnému dopytu po autách stala naša ekonomika zraniteľnejšou. Možno by preto nebolo na škodu, keby naša ekonomika bola viac diverzifikovaná, a teda v časoch slabšieho dopytu menej závislá práve len od zahraničného dopytu po automobiloch vyrábaných na Slovensku. 

Miroslav Siváček: Opatrenie vynútené konkurenčným bojom o získanie investície. Nevyhla by sa mu pravdepodobne žiadna vláda. 

Luboš Vagač: Prilákanie takejto investície je určite úspechom, pomerne draho zaplateným, avšak rovnako by mali opatrenia vlády smerovať do oblasti zlepšovania podnikateľského prostredia, infraštruktúry, prehľadnej a vymožiteľnej legislatívy atď., ktoré zlepšujú pozíciu krajiny v súboji o investície.

OZ Vidiecky parlament: Prehlbovanie jednostrannej orientácie na automobily.

8. Novelizácia zákonov o sociálnom poistení, o starobnom dôchodkovom sporení a o doplnkovom dôchodkovom sporení (predsunutie automatickej valorizácie dôchodkov z 1. júla na 1. január; rozšírenie okruhu poistencov štátu; zavedenie možnosti raz ročne bezplatne zmeniť dôchodkovú správcovskú spoločnosť; zvýšenie informovanosti sporiteľov; sprísnenie pravidiel investovania v 2. pilieri a ich uvoľnenie v 3. pilieri; dopad na verejné financie - zhruba -5 mld. Sk ročne)

Juraj Barta: Zbytočne časté zásahy do systému, aj keď by sami osebe mohli byť prospešné, zbytočne narušujú stabilitu a predvídateľnosť, ktorá je v čase krízy aj tak už dosť nízka.

Vladimír Benč: Novely prinášajú viac pozitív a opatrení, ktoré odstránili kolízny stav či diskrimináciu, avšak niektoré majú aj negatíva, a to hlavne novela zákona o starobnom dôchodkovom sporení. 

Dušan Deván: Verejné financie nie sú volebná pokladnička. Žiaľ, väčšina obyvateľstva nechápe verejné financie krajiny ako súčasť svojich osobných aktív a pasív, a tak sú možné aj väčšie zverstvá.

Richard Ďurana: Hlavným pozitívom prijatých zmien je oslabenie regulácie podielu “slovenského kapitálu“ v portfóliu fondov dôchodkových správcovských spoločností (DSS).

Igor Hornák: Celkovo hodnotím opatrenie neutrálne. Negatíva sú v sprísnení investovania prostriedkov v dôchodkových fondoch a zbytočný presun valorizácie dôchodkov na január. Pozitíva vidím v rozviazaní rúk doplnkových dôchodkových spoločností (DDS) a v odstránení niektorých krívd. 

Igor Hurčík: Existuje viac ako 150 zákonov, ktorými sa riadi Sociálna poisťovňa. Tu by bolo namieste prepracovať celok a nerobiť žiadne dielčie kroky.

Viola Kromerová: Hoci neustále zmeny pravidiel prehlbujú nedôveru v systém, je potrebné prijať opatrenia na zlepšenie systému a odstránenie diskriminácie medzi občanmi, ako napr. matky SZČO - tu máme rezervy.

Vladimír Kvetan: Hodnotenie týchto opatrení ako balíka si netrúfam. Vidím tu viaceré pozitívne zmeny (napr. zvýšenie informovanosti), aj výrazne negatíve (dohľad nad spôsobom investovania).
Juraj Lazový: Ide o množstvo čiastkových opatrení, niektoré možno ako správna reakcia na vstup do eurozóny či hospodársku krízu, iné skôr populistické, resp. politicky motivované. V každom prípade len opakujem, že nie som priaznivcom neustálych zmien v dôchodkovom systéme.

Ján Marušinec: S výnimkou sprísňovania pravidiel pre investovanie v 2. pilieri ide o pozitívne zmeny. Otázka je, či sa mali realizovať práve v čase krízy vzhľadom na ich dopad na verejné financie.

Juraj Nemec: Požaduje sa hodnotiť príliš veľa a do určitej miery aj rôznorodých zmien v jednom bode. Znovu však platí, že "pravidlá hry" majú byť čo najstabilnejšie, a to sa účelovo nedodržuje.

František Okruhlica: Súhlas.

Jozef Orgonáš: Ľúbivá politika socialistov, ktorej nerozumie ani väčšina penzistov, hoci peniaze, logicky, privítali. 

Igor Rintel: Aj keď som zástanca 2. piliera, myslím, že sprísnenie regulácie je namieste.

Radoslav Štefančík: Vláda sa venuje dôchodkom, ale nerieši dlhodobé dopady demografickej krízy. Presúva tak zodpovednosť na mladšie generácie, paradoxne aj na svojich voličov z radov socialisticky a nacionalisticky uvažujúcej mládeže. 

Luboš Vagač: Tzv. veľká novela dôchodkových zákonov priniesla prevažne užitočné, avšak nie kľúčové opatrenia, najmä v oblasti udržateľného financovania dôchodkov.

OZ Vidiecky parlament: Zvýšenie chaosu.

Anonymný komentár
: Mám problém hlavne so sprísnením investovania v 2. pilieri. Z dlhodobého hľadiska to môže mať výrazný vplyv na budúci dôchodok. Aj preto som našiel legálny spôsob ako definitívne prestať platiť sociálne odvody a radšej si zabezpečiť starobu po vlastnej osi.

9. Zákon o príspevku na starostlivosť o dieťa (pracujúcim rodičom sa namiesto rodičovského príspevku vyplatí príspevok na starostlivosť o dieťa, ktorý bude v sume preukázaných výdavkov na profesionálnu starostlivosť o dieťa, najviac však vo výške rodičovského príspevku; pracujúci rodičia, ktorí dajú dieťa do opatery rodinného príslušníka, opatrovateľky bez živnosti, alebo sa popri práci budú sami starať o dieťa, budú mať nárok na príspevok vo výške 25% rodičovského príspevku)

Vladimír Benč: Diskriminačný a demotivujúci zákon.

Dušan Deván: Samotný rodičovský príspevok pre pracujúcich nie je nič systémové, ale jeho zrušenie bez náhrady nerieši to, že podpora rodičovstva nemá systém. Dlhodobý.

Igor Hurčík: Existuje viac ako 150 zákonov, ktorými sa riadi Sociálna poisťovňa. Tu by bolo namieste prepracovať celok a nerobiť žiadne dielčie kroky.

Eugen Jurzyca: Preferencie takéto opatrenie zvyšuje. Demotivuje však k práci. 

Viola Kromerová: Zdá sa mi diskriminujúce a byrokratické, ak motivujeme dôchodcov, resp. rodinných príslušníkov na zakladanie živnosti za účelom opatrovania vnúčat. Na druhej strane – rodičovský príspevok je taký nízky, že núti matky, aby sa zamestnali. Problém vidím aj v tom, že ešte sme trh práce dostatočne neuvoľnili na flexibilnejšie zamestnávanie rodičov. 
Zdenek Lukáš: Obrovský nárast byrokracie. Myslím, že plošný jednotný prístup je lepší. 

Ján Marušinec: Byrokracia sa zavádza aj do rodiny. Starí rodičia budú opatrovať svoje vnúčatá na živnosť...
Juraj Nemec: Zrejme skôr pozitívny krok, otázka je, či neobsahuje nadmerný rozsah byrokracie. Vláda by mala sledovať aj administratívne a vyvolané náklady opatrení.

František Okruhlica: Súhlas. Opatrenie však nie je dokonalé. 

Jozef Orgonáš: Štát si konečne spomenul, že tu nie sú len seniori - voliči, ale i najhoršie sociálne postavená skupina, a to mladé rodiny s deťmi. 

Luboš Vagač: Ďalšia dávka do už i tak neprehľadného systému, ktorá navyše znevýhodňuje domácku opateru na úkor ústavnej.

OZ Vidiecky parlament: Demotivačné a diskriminačné.

10. Poskytnutie dotácie zo štátneho rozpočtu vo výške 1,2 mld. Sk mestu Bratislava na rekonštrukciu starého zimného štadióna (Ondreja Nepelu) pre účely konania Majstrovstiev sveta v hokeji v roku 2011

Vladimír Benč: Ani záchrana medzinárodnej blamáže nie je dôvodom pre netransparentnosť a pre nie práve dobré technické riešenie.

Richard Ďurana: Na opravu štadióna sa poskladajú všetci daňoví poplatníci, pričom z neho reálne nebudú mať nikdy úžitok a profitovať budú konkrétne záujmové skupiny. Argumentovať nutnosťou vybudovania štadióna spĺňajúceho kritériá na MS nie je namieste, keďže súkromný investor bol ochotný vybudovať vyhovujúci nový štadión zo svojich vlastných peňazí. Tento svoj zámer uskutočňuje aj napriek tomu, že sa na ňom MS neodohrajú, čím stráca štátna rekonštrukcia starého štadióna akýkoľvek význam. Otázne je tiež takéto použitie prostriedkov v čase hospodárskeho útlmu, keď hrozí, že nebude dosť peňazí na školstvo či zdravotníctvo.

Igor Hornák: Majstrovstvá sveta presahujú význam mesta, aj keď ono z neho najviac profituje, preto je účasť štátneho rozpočtu pochopiteľná. Rekonštrukcia je asi rozumnejšia ako stavba na zelenej lúke, aj keď Bratislave chýba viacúčelová hala s dostatočnou kapacitou, aj keď jej ekonomické využitie by bolo otázne. 
Igor Hurčík: Táto investícia sa určite vráti (viď čísla z MS vo Švajčiarsku). Možnože by bol verejný tender na novú halu v konečnom dôsledku tá lepšia varianta.

Eugen Jurzyca: Desať rokov by napríklad mohla mať naša mládež dvojnásobok dnešného príspevku od štátu, ak by sme nepostavili halu. Zdá sa mi drahá. Tender čudný.

Viola Kromerová: Zrejme dosť dobre nerozumiem, prečo sa včas nezabezpečilo racionálnejšie rozhodnutie. Neviem, či je najšťastnejšie riešenie rozvíjať zimný štadión takmer v centre mesta. Ak berieme do úvahy časový moment, toto rozhodnutie v poslednej chvíli už nemožno nepodporiť. 

Juraj Lazový: Po vystúpeniach našej hokejovej reprezentácie na ostatných dvoch MS sa síce javí potreba organizácie MS 2011 v Bratislave v inom svetle, konečné riešenie však považujem za pragmatické a v princípe dobré. Podstatné bude ustrážiť, aby skutočná výška dotácie neprekročila tú schválenú.

Juraj Nemec: Štát súhlasil s konaním MS, a tým aj prebral určité záväzky. O procese ich realizácie ale radšej nebudem písať...

František Okruhlica: Je to evidentné neriešenie športovej infraštruktúry Bratislavy. Nič nepribudne, iba sa bude hasiť nestíhanie termínu do majstrovstiev. Hlavné mesto je na tom veľmi biedne s modernými stánkami pre šport a ďalšie vyžitie.

Jozef Orgonáš: Dopad bude iba na rozpočet, je potrebné však štadión zrekonštruovať. Dôležitá však bude kontrola, aby sa nerozplynuli peniaze v súkromných vreckách. Každý vie v ktorých...

Ján Pokrivčák: Investovať do zimného štadióna by mal vo väčšej miere súkromný sektor, peniaze daňových poplatníkov sa dajú použiť lepšie (vytváranie podmienok na podnikanie, budovanie infraštruktúry, podpora vzdelávania, zlepšenie zdravotníckej starostlivosti...). 

Miroslav Siváček: Nakoniec sa na zimný štadión poskladajú aj priaznivci šachu a rybolovu. Toto je problém všetkých dotácií. Operatívnosť rozhodnutia však svedčí o slabej príprave projektu usporiadania MS v hokeji. Pravdepodobne chýbali prepočty potreby zdrojov. Pozitívne je, že účasť v elitnej skupine MS máme pre rok 2011 zaručenú. Či to stojí za 1,2 mld. Sk je však otázne.

Radoslav Štefančík: Nerozumné presadzovanie len tejto alternatívy smrdí korupciou a klientelizmom, či už zo strany vlády, vládneho Smeru-SD, ale aj magistrátu hlavného mesta.  

OZ Vidiecky parlament: Nehospodárne.

Anonymný komentár
: Skôr sa malo investovať do výstavby novej športovej haly.

11. Prvý protikrízový balíček vlády SR (súbor navrhovaných 38 rôznorodých opatrení na prekonanie dopadov globálnej finančnej krízy; napr. lepšie čerpanie eurofondov, PPP projekty, zvýšenie základného imania štátnych bánk, rekreačné poukážky, presun zdrojov zo základného do aplikovaného výskumu a na inovácie, dostavba atómovej elektrárne Mochovce, skrátenie lehoty vrátenia nadmerných odpočtov DPH a pod.)

Vladimír Benč: Väčšina opatrení mala bežať dávno predtým a nie sú to opatrenia proti kríze. Ale je fajn, že sa mnohým veciam, ktorým sa dlhé roky nevenovala pozornosť, aspoň venuje pozornosť. Balíček je nevhodný a chýbajú kľúčové opatrenia, ktoré by predovšetkým zlepšili podnikateľské a investičné prostredie na Slovensku. 

Dušan Deván: Časť balíčka sú veci, ktoré sú potrebné bez ohľadu na krízu (eurofondy, výskum, DPH), pričom vydávať ich za "protikrízový balíček" je len ukážka neschopnosti autora. Riešenie príčin nie je v našich silách. Na stlmenie následkov krízy nám stačí posilniť automatické stabilizátory. 

Juraj Draxler: Balíček toho v zásade veľa neobsahoval.

Tomáš Dudáš: Ide o narýchlo zložený balíček, ktorý zväčša pozostával z opatrení, ktoré už mala vláda pripravené. Jeho reálny vplyv na slovenskú ekonomiku je malý.
Richard Ďurana: Aj keď sa dajú nájsť aj užitočné opatrenia (skrátenie lehoty na vrátenie nadmerných odpočtov DPH...), opatrenia sú vo veľkej miere zamerané na fiškálnu expanziu, čo v ekonomike vyvolá nanajvýš efekt dymovej clony, keď chvíľu nebude vidno problémy. Hospodárska kríza má korene mimo Slovenska a naše možnosti, ako zmierniť jej dopady, sú obmedzené. Vláda by sa namiesto nákladných infraštruktúrnych projektov mala zamerať na presný opak – šetrenie, tak ako to robí každý racionálny hospodár v čase neistoty a nedostatku. Prvé, čo mala urobiť, je zníženie odvodového zaťaženia práce, aby ostalo podnikateľom viac prostriedkov na zachovanie pracovných miest, prípadne na vytváranie nových. 

Peter Gonda: Už prvý “protikrízový balíček“ (i keď ešte viac všeobecnejší a v značnej miere pozostávajúci z predchádzajúcich zámerov vlády) predznamenal celkové zameranie vládnych opatrení: duch centrálneho plánovača, regulátora a sociálneho inžiniera. Väčšina opatrení (okrem pár čiastkovo pozitívnych ako napr. skrátenie lehoty vrátenia nadmerných odpočtov DPH podnikateľom) predstavuje sociálno-inžinierske opatrenia na udržanie zamestnanosti a keynesiánske “stimulovanie“ dopytu v ekonomike, ktoré na úkor budúcnosti dočasne utlmia niektoré dosahy krízy, ale dlhodobejšie prehĺbia jej problémy a prinesú ďalšie vážne negatíva. Väčšina vládnych opatrení tak môže priniesť účinky ďalšej dávky drogy narkomanovi, ktorá mu dáva falošné signály a ilúzie dočasnej pomoci a oživenia, ale po skončení jej účinnosti mu ostane väčšia závislosť a horší stav ako predtým. Najmä fiškálne “stimuly“ dopytu zvyšovaním niektorých verejných výdavkov a iných programov (vrátane PPP projektov) môžu znamenať obdobné dlhodobé negatíva, napríklad presmerovávanie zdrojov z iných (produktívnejších) segmentov ekonomiky, vysoké náklady ich financovania, zníženie racionálneho a efektívneho rozhodovania na základe falošných informácií, tým napríklad nižšiu tvorbu zdrojov a pracovných miest v ekonomike. Prvý balíček tiež už odhalil, že kríza sa stala aj pre slovenskú vládu vhodnou zámienkou na posilnenie vládnych sociálno-inžinierskych zásahov do ekonomiky, napr. na zvýšenie regulácie v energetike, selektívne podporovanie firiem (napr. realizujúcich aplikovaný výskum) a segmentov v ekonomike ako cestovný ruch a osobitne firmy napojené na obrovské infraštruktúrne projekty.

Igor Hornák: Väčšina bodov programu predstavuje normálnu agendu vlády, a nie obsah protikrízových balíčkov. "Think big" programy ako PPP projekty a Mochovce mali byť naopak zastavené - znižujú budúcu schopnosť vlády splácať pôžičky. V čase možnosti zaviesť plošné opatrenia sa vybíja energia na zopár diskutabilných lobistických projektoch. Samozrejme, niektoré opatrenia nie je možné hodnotiť ako zlé, napr. snaha o uľahčenie prístupu k financovaniu v čase krízy. Spolu k s liknavým prístupom vlády ku kríze však hodnotím balíček celkovo negatívne.

Martin Hošták: Tretinu opatrení možno hodnotiť relatívne pozitívne, tretina nemá vplyv na vývoj krízy, a tretina predstavuje absolútne neefektívne opatrenia s vysokými nárokmi na financovanie zo štátneho rozpočtu. 

Igor Hurčík: Výsledok spoločného konsenzu, avšak chúlostivé témy nerieši (vymožiteľnosť práva, pracovné právo, atď.).

Martin Jaroš: Táto vláda sa úplne zúfalo snaží pôsobiť akčne, ale je totálne bezradná v boji proti kríze.

Róbert Kičina: Väčšina opatrení v balíku s krízou priamo nesúvisí, niektoré opatrenia majú dokonca negatívny dopad na podnikateľské prostredie, a teda sťažia zotavovanie ekonomiky v budúcnosti (napr. opatrenia v energetike). Veľa opatrení má jednu spoločnú črtu - rýchlo minúť veľa peňazí na najrozličnejšie účely bez toho, aby sme si povedali, aké ciele chceme dosiahnuť, a ako odmeriame, či boli peniaze minuté efektívne. Najväčším negatívom protikrízových balíkov však je, že úplne zmietli z povedomia verejnosti diskusiu o fundamentálnych reformách, ktoré by napomohli naštartovať ekonomiku a pritiahnuť investície a pracovné miesta.

Viola Kromerová: Prijatie opatrení na zmiernenie krízy bolo naliehavé. Je potrebné však skonštatovať, že väčšina opatrení je zameraná na pomoc a podporu malých podnikov, pritom nie je možné dosť dobre podchytiť aj samostatných podnikateľov - fyzické osoby. V tomto smere by bolo potrebné pomoc aj reálne viac zamerať na mikrofirmy a riešiť to v regiónoch. 
Vladimír Kvetan: Je skutočne otázne, ako a ktoré z týchto nástrojov zaberú a budú využívané. Ako zámer to hodnotím kladne (s výnimkou Mochoviec). Neočakávam však významný reálny celospoločenský efekt.

Juraj Lazový: Hodnotím čiastočne ako reálny záujem vlády riešiť krízu, čiastočne ako populistické gesto, že vláda “robí čo môže“ pre občanov. Pozitívne možno hodnotiť tie opatrenia, ktoré zlepšujú podnikateľské prostredie, negatívne tie, ktoré zhoršujú stav verejných financií. Pri malej otvorenej, proexportne orientovanej ekonomike ako je slovenská, je však podstatný vývoj na našich hlavných exportných trhoch.  

Zdenek Lukáš: Cieľ je jasný - oživenie dopytu. Avšak otázkou je, či ho tento (relatívne malý) objem financií zásadne naštartuje. 

Ján Marušinec: Mnohé z prijatých opatrení nemožno považovať za protikrízové, niektoré majú len deklaratívny charakter. Nájdu sa však i také, ktoré možno hodnotiť pozitívne.

Juraj Nemec: Aj keď každý skutočný ekonóm vie, že miera dopadu krízy na SR bude dominantne určená vývojom vonkajších podmienok, vláda v týchto podmienkach musí konať, nemá (politicky) na výber. O každom bode balíčka by sa dalo dlho diskutovať, cost-benefit-analýza sa zrejme nerobila, ranking nie je. Mám obavy, že čo koho napadlo a ostatným nevadilo, sa do balíčka aj dostalo.
František Okruhlica: Hotová katastrofa. Veď to vôbec nie sú systémové reformné kroky, ale populizmus a amaterizmus. Nemá význam vôbec rozpisovať osobitne každé opatrenie. Ešteže boli reformy v uplynulom období, ktoré mali systémový a dlhodobý charakter. Ale teraz sa to zastavilo a ide len o pokusy narovnávania neporiadku, ktorý tu zavládol.
Jozef Orgonáš: Málo vlastnej invencie.

Igor Rintel: Čistý populizmus. Opatrenia nemajú nič spoločné s krízou a nemajú žiadny vplyv (s výnimkou vratiek DPH). 

Eva Sárazová: S opatreniami navrhnutými v prvom balíčku možno viac menej súhlasiť. Avšak mnohé z týchto opatrení by mali byť akousi samozrejmosťou, aj keby žiadna kríza v súčasnosti nebola. Ako sa navyše ukazuje, dopady krízy sú výraznejšie, ako sa očakávalo a tieto opatrenia tak nie sú postačujúce. Je potrebné teda spomenúť, že existujú aj iné možnosti, ktorých prehodnotením sa dá efektívnejšie pomôcť pri tlmení dopadov krízy na hospodárstvo SR. V balíčkoch mi doposiaľ chýbajú také opatrenia, ktoré by viac riešili napríklad odvodové zaťaženie na Slovensku. Nižšie odvody síce znamenajú nižšie príjmy do rozpočtu, no na druhej strane by mali pomôcť ekonomike ako teraz, tak aj v budúcich obdobiach. Priestor na šetrenie vidím v prípade transparentnejšieho verejného obstarávania a taktiež v prehodnotení niektorých sociálnych cieľov. Viaceré doterajšie opatrenia vlády možno viac menej považovať za skôr krátkodobejšie a zamerané len na určitý segment trhu. Chýba im taká určitá nadčasovosť či celoplošnosť. 

Miroslav Siváček: Balíček pôsobí nedôveryhodne a jeho reálny dopad bude asi skôr negatívny. Dôvodom je chýbajúce jasné jednotiace posolstvo opatrení, ich chaotická príprava bez dôkladnejších analýz dôsledkov a emotívne prijímanie. Navyše väčšina opatrení nesúvisí priamo s krízou a má všeobecný charakter.

Luboš Vagač: Je to skôr zoznam aktivít, väčšinou prospešných, ktoré však nereagujú priamo na krízu. Prvému balíčku chýba taktiež ucelená stratégia a finančné pozadie.

OZ Vidiecky parlament: Pomerne bezzubé proti kríze.

Robert Žitňanský: Formálne vykazovanie činnosti, bez opatrení, ktoré majú potenciál naozaj niečo citeľne zlepšiť. Alebo samozrejmosti, ktoré nemajú s krízou nič spoločné - ako napríklad zlepšenie čerpania eurofondov.

Anonymný komentár
: Zdôraznil by som najmä potrebu lepšieho čerpania eurofondov, výstavbu jadrovej elektrárne Mochovce a PPP projekty. Presun zdrojov zo základného výskumu do aplikovaného je možno dobrý v krajinách, kde existujú pomerne značné investície do základného výskumu.

12. Rekonštrukcia Bratislavského hradu a hradného areálu financovaná zo štátneho rozpočtu (víťazná súťažná ponuka firmy VÁHOSTAV-SK, a.s. - 1,178 mld. Sk; neskôr boli plánované náklady na rekonštrukciu navýšené vládou na 3,795 mld. Sk)

Juraj Barta: Aj keď sa nedá spochybniť, že Slovensko má voči pamiatkam veľký dlh, podobne ako pri výstavbe infraštruktúry či športovísk je všeobecne prospešný a akceptovateľný cieľ prekrytý netransparentnosťou, podozreniami z korupcie a klientelizmu a očividným plytvaním.

Vladimír Benč: Dúfam, že aspoň hrad bude zachránený, keď už transparentnosť a spravodlivosť dostali ďalšiu riadnu ranu pod pás.

Dušan Deván: A toto je OK aj pre Úrad pre verejné obstarávanie?

Tomáš Dudáš: Hrad síce potrebuje rekonštrukciu, avšak okolnosti celého prípadu vzbudzujú mnohé otázniky.
Richard Ďurana: Rozbiehať podobné nákladné investície v čase hospodárskej krízy nepovažujem za dobré riešenie. Len pre ilustráciu, ide o viac než dvojnásobok sumy, ktorú vláda vyplatí na vianočných dôchodkoch. Hrad mal prejsť nevyhnutnou rekonštrukciou, ktorá by zabránila ďalšiemu chátraniu, avšak budovanie nových podzemných garáží a ubytovacích zariadení nie je potrebné.

Igor Hornák: V čase krízy zbytočný luxus. Navýšenie ceny svedčí o netransparentnosti celého obstarania. 

Igor Hurčík: Som za to, aby sa kultúrne pamiatky zachovali. Isteže existuje na Slovensku viacero budov, ktoré si zaslúžia rekonštrukciu.

Eugen Jurzyca: Rekonštrukcia sa mi zdá drahá, tender čudný. 

Viola Kromerová: Údržba kultúrnych pamiatok je tiež spoločensky dôležitá, ale až udivujúce je viac ako 100%-né navýšenie výdavkov. Veď výberové konania prebiehajú so zásadou, že víťaz je ten, kto dá najnižšiu ponuku. Obzvlášť v čase krízy by som potrebu rekonštrukcie dôkladne prehodnotila a podľa možností naopak krátila pôvodne plánovaný rozpočet. Nepáči sa mi, že z nádvoria hradu sa stal internát pre poslancov a stále to rozširujeme a dávame do toho spoločné financie.

Juraj Lazový: So samotnou rekonštrukciou súhlasím, dodávateľ bol vybratý, zdá sa, transparentne. Navýšenie sumy z 1,2 mld. Sk na 3,8 mld. Sk pôsobí podozrivo (už sa nebude robiť súťaž?), neprebehla verejná diskusia, o čom má vlastne rekonštrukcia byť.
Ján Marušinec: AKCIA! ZĽAVA! VÝPREDAJ!*   *kúpou tohto výrobku sa zaväzujete odobrať i sadu ďalších od tej istej firmy.

Juraj Nemec: Môj názor ako človeka, ktorý sa venuje verejnému obstarávaniu, je jasný. V každom prípade ide de facto o porušenie zákona o verejnom obstarávaní (de iure nech skúma ten, komu to prináleží) a potenciálne vysokokorupčné rozhodnutie.

František Okruhlica: V tomto hrozí vysoké predraženie rekonštrukcie “na slovenský spôsob“. Túto akciu by som osobitne sledoval ako daňový poplatník. Na druhej strane zásadnú rekonštrukciu hrad, ako reprezentant SR, potrebuje.

Jozef Orgonáš: Krásny príklad klientelizmu.

Ján Pokrivčák: Asi by sa malo postupovať pri vládnych zákazkách transparentnejšie a efektívnejšie. 

Radoslav Štefančík: Jedno z najrozporuplnejších rozhodnutí v oblasti použitia verejných financií. 

OZ Vidiecky parlament: Nehospodárne, neprimerané v čase krízy.

Jozef Vozár: Nemám nič proti rekonštrukcii hradu. Neskoršie navýšenie nákladov považujem za obchádzanie súťažných kritérií.
Anonymný komentár
: Ukrutná zlodejina!
13. Novela zákona o zdravotných poisťovniach a zákona o zdravotnom poistení (povinnosť všetkých zdravotných poisťovní predložiť do vlády svoje rozpočty na prerokovanie; úprava definície platobnej schopnosti poisťovní; zvýšenie základu na prerozdeľovanie poistného z 85% na 95%; zvýšenie platieb štátu za svojich poistencov pre rok 2009 zo 4,5% na 4,9%)

Vladimír Benč: Výstrel do tmy a ešte zlým smerom. Kedy príde niekto, kto urobí konečne poriadnu reformu zdravotníctva a nebude len dávať náplasti? 
Dušan Deván: Zobuďte ma, keď sa konečne sprivatizuje Všeobecná zdravotná poisťovňa (VšZP) a Spoločná zdravotná poisťovňa. Dovtedy sa neoplatí začať rátať škody spôsobené štátnymi zásahmi, lebo kým dorátate, suma sa dramaticky zvýši.

Tomáš Dudáš: Ďalší krok, ktorého cieľom je obmedzovanie súkromných zdravotných poisťovní.
Richard Ďurana: Za podnikanie musí niesť zodpovednosť výhradne vlastník. Ak je štát presvedčený o zlom fungovaní súkromných poisťovní, má možnosť svoje dve poisťovne riadiť na trhu za úplne rovnakých podmienok, ako majú súkromné a nikto nebude namietať, ak ich kroky bude vláda prerokovávať aj každý týždeň. Miera prerozdelenia poistného by nemala byť určená percentom, ale reálnou kvantifikáciou počtu nákladovo náročných pacientov. 

Igor Hornák: Zlá novela, znižuje kvalitu verejného zdravotníctva znižovaním motivácie zdravotných poisťovní si navzájom konkurovať. Kvalitnejšiu starostlivosť presúva do zariadení s priamou platbou pacientov, ktorá sa tak po čase úplne vytratí zo systému solidárne poskytovaného zdravotníctva. 

Igor Hurčík: Zdravotníctvo je najťažší rezort, a toto opatrenie ho tiež nevyvedie zo súčasných problémov. Jedného dňa treba povedať, že čo konkrétne je základná starostlivosť, a aké sú práva pacienta a tiež, že čo je nadštandard (a kto to v konečnom dôsledku zaplatí). Tieto definície by pomohli určiť rozhranie medzi štátnou a súkromnou sférou.
Eugen Jurzyca: Zvýšenie platieb štátu je správne, ukazuje, koľko jeho poistenci vlastne stoja. Znižovanie informačnej nerovnosti v zdravotníctve je správne, realita však svedčí skôr o tom, že ide o útoky proti súkromným poisťovniam z politických dôvodov.
Viola Kromerová: Zdravotné poisťovne (najmä poistencov) sme veľmi ľahko pustili do súkromných rúk. Paradoxne, dnes by sme to radi mali pod kontrolou. Ukázalo sa, že každá krajnosť má výhody aj nevýhody. V každom prípade je vlastne diskriminačné, že štát platí len symbolické odvody za svojich poistencov. 

Juraj Lazový: Pokračujúci boj vlády so súkromnými zdravotnými poisťovňami. Opatrenie vôbec nerieši systémové chyby v zdravotníctve.

Ján Marušinec: S výnimkou zvýšenia platieb za poistencov štátu ide o deformácie systému zdravotného poistenia.

Juraj Nemec: Zvýšenie platby za "štátneho" poistenca je skôr krokom dopredu (malo by byť spojené ale aj s opatreniami na rast efektívnosti). Ďalšie zasahovanie do fungovania zdravotných poisťovní je zase zásadne negatívnym krokom a len poskytuje argumenty proti SR v arbitrážnych konaniach, ktoré už bežia, alebo začnú.

František Okruhlica: Opatrenie trochu zaváňa populizmom a podporou VšZP. Veď už existuje funkčný systém kontroly činnosti poisťovní. 
Jozef Orgonáš: Netreba vo vláde prerokovať i rozpočty všetkých ostatných súkromných spoločností?

Peter Pažitný: Táto novela mala jediný cieľ - pod rúškom "systémových opatrení" zachrániť VšZP pred krachom. Finančné problémy VšZP však nie je správne riešiť úpravou makroparametrov zdravotného systému, ale zvýšením alokatívnej efektívnosti na jej výdavkovej strane.

Igor Rintel: Súhlasím so zvýšením platieb za poistencov štátu, nesúhlasím so zvýšením prerozdeľovania.
Miroslav Siváček: Opatrenie obsahuje pozitívne (definícia platobnej schopnosti, zvýšenie platieb za poistencov štátu) neutrálne (zbytočné predkladanie rozpočtov do vlády) aj negatívne opatrenia (prerozdelenie).

Radoslav Štefančík: Nehorázny zásah do slobodného podnikania zdravotných poisťovní.  

Luboš Vagač: Prerozdeľovací mechanizmus sanuje zlú finančnú situáciu vo VšZP.

Milan Velecký: Zvýšenie platieb štátu je v tomto systéme účinný spôsob dofinancovania systému zdravotného poistenia (keďže nemáme rodinný typ poistenia, kde by bola starostlivosť napr. o deti hradená z poistiek rodičov). Vláda Mikuláša Dzurindu predpokladala, že v roku 2009 bude platba štátu na úrovni 6% vymeriavacieho základu. Prerozdeľovať by sa malo 100% poistného, aby sa vyrovnali zdroje na daný typ poistenca (ak sa prerozdeľuje menej ako 100%, tak sú zvýhodnené poisťovne so štruktúrou poistencov, ktorá je lepšia ako priemer). Prerokovanie rozpočtov na vláde je administratívna komplikácia bez vážnejšieho významu, úprava platobnej schopnosti je ústupok problémom štátnej poisťovne.

OZ Vidiecky parlament: Diskriminačné voči menším poisťovniam.

Robert Žitňanský: Citeľná snaha šikanovať súkromné poisťovne. Absencia riešenia skutočných problémov, ktoré dnes demotivujú poisťovne hrať aktívnejšiu rolu pri efektívnom nákupe zdravotnej starostlivosti.

14. Plán oddlženia zdravotníctva (poskytnutie zvýhodneného štátneho úveru (celkovo 6 mld. Sk) nemocniciam na 15 rokov s 2-ročným odkladom splatnosti za podmienky nevytvárania nového dlhu a vypracovania akčného plánu ozdravenia; dlh vyše 8 mld. Sk)

Vladimír Benč: Dokedy budeme oddlžovať bez toho, aby sa niečo v tomto sektore zmenilo k lepšiemu hospodáreniu? Týmto štýlom sa vôbec nevytvára tlak na zlepšovanie hospodárenia v zdravotníctve. 

Dušan Deván: Akčný plán ozdravenia? Nevytváranie nových dlhov? A čo ešte sa dozvieme? Že obchodníci, ktorí skupovali s vysokou maržou zdravotnícke pohľadávky po splatnosti (a ako jediní zarobia na celom oddlžení) nie sú prepojení so Smerom? Hm, všetkému veríme.

Richard Ďurana: Ak sa nezmení nastavenie motivácií jednotlivých aktérov na trhu v zdravotníctve, jedno oddlžovanie bude musieť v krátkom čase nasledovať ďalšie. Je to akoby sme liali vodu do deravého kýbľa.

Igor Hornák: S balíčkami na oddlženie už nemocnice začínajú počítať ako s bežným zdrojom financovania. 

Igor Hurčík: Z čoho a kedy to tie nemocnice splatia?

Eugen Jurzyca: Ďalší nereálny sľub. Podstata spočíva v riešení negatívnych, aj pozitívnych motivácií pri riadení zdravotníctva. Viera, že sektor bude fungovať bez dlhov, keď sa bude vláda tváriť prísne a zvyšovať hlas, presvedčí možno voličov (krátkodobo), nie vyhľadávačov renty.
Róbert Kičina: Dnes pôžičky, zajtra dlhy...

Viola Kromerová: Obdivujem občanov SR, že stále platia odvody do zdravotníctva, pritom nedostávajú takmer nič - lieky, okuliare, zubnú starostlivosť atď. si pravidelne platia zo svojho, lekári pracujú neefektívne, absolútne ich nezaujíma prevencia a nakoniec ešte zo spoločného balíka sa platí nejaké oddlženie. Nie je pritom žiadna záruka, resp. s určitosťou vieme, že sa len odďaľuje a prehlbuje nesolventnosť nemocníc.

Juraj Lazový: Nemyslím, že ďalší z plánov na oddlženie zdravotníctva bude úspešný. Podstatná je najmä motivácia nevytvárať nové dlhy. Výstižný je graf, ktorý poukazuje na nárast zadlženosti takmer výlučne v zdravotníckych zariadeniach v pôsobnosti MZ SR. Napriek jej nedokonalostiam považujem za najlepšiu cestu reformu bývalého ministra Zajaca. 
Ján Marušinec: Vláda neprijala spolu s rozhodnutím o oddlžení žiadne systémové opatrenia, ktoré by zabránili tvorbe nových dlhov. Podpisy politicky dosadených riaditeľov štátnych nemocníc na akčných plánoch sú slabým zdôvodnením na minutie 6 mld. Sk.

Juraj Nemec: Mám na to jednu schému - cyklická tvorba dlhu, kde pri mäkkých rozpočtových obmedzeniach vytvárajú zdravotnícke zariadenia dlh, ktorý sa uhradí z verejných zdrojov, a tým pádom to vytvára znovu mäkké rozpočtové obmedzenia a cyklický proces tvorby dlhu, ktorý nemá kto prerušiť, pokračuje ďalej.
František Okruhlica: Nesystémové opatrenie. 

Jozef Orgonáš: Je jasné, že štát nevie, kam z problémov. Zdravotníctvo, najmä lieková politika sú totiž bez dna. 

Peter Pažitný: Súčasné možnosti štátneho rozpočtu neumožňujú takúto finančnú operáciu. Zrejme na oddlženie pôjde reálne výrazne nižšia čiastka - do 1 mld. Sk.
Ludvík Posolda: Pokiaľ budú štátne nemocnice manažované neschopnými a korumpovateľnými šéfmi, je to nalievanie vody do deravého vedra.

Igor Rintel: Bez reformy zdravotníctva sú to nezmyselne vyhodené peniaze.
Miroslav Siváček: Zahmlievanie podstaty problému. Nemocnice nebudú schopné úvery splatiť. A nezlepšia bez systémových zmien ani svoju výkonnosť. 

Luboš Vagač: Prihováral by som sa za transformáciu štátnych nemocníc na akciovky.

Milan Velecký: Nejde tu o oddlženie. Staré dlhy (záväzky po lehote splatnosti) budú nahradené novým dlhom. Ide o nevyhnutnú úpravu najmä pre čerpanie prostriedkov z fondov EÚ.

OZ Vidiecky parlament: Nemocnice sa zadlžujú vinou nekvalitného manažmentu. Účinnejšie by boli manažérske kurzy.

Robert Žitňanský: V skutočnosti čistá dotácia do systému, ktorý generuje a bez systémovej zmeny bude naďalej generovať dlhy.

15. Umožnenie štátu vetovať cez valné zhromaždenie cenové návrhy energetických podnikov, v ktorých nemá manažérsku kontrolu, avšak má väčšinu akcií (zákon o podávaní cenových návrhov obchodných spoločností)

Vladimír Benč: Negatívny signál voči investorom.

Dušan Deván: Vďaka tomuto už nepovažujem Slovensko za právny štát.

Tomáš Dudáš: Podľa mňa ide o porušenie princípov, ktoré boli zakotvené pri privatizácii týchto podnikov, keďže zahraničný investor stráca časť svojej schopnosti riadiť efektívne podnik.
Richard Ďurana: Nekoncepčný návrh, ktorý popiera myšlienku voľného trhu s účinným dohľadom erudovaného regulátora. Obmedzuje vlastnícke práva investorov.

Igor Hornák: Určovanie cien musí byť autonómnou slobodou každého podniku, bez ohľadu na oblasť podnikania. Tvorba cien už vôbec nemá patriť do predmetu záujmu valných zhromaždení. Štát sa má starať o oslabovanie monopolného postavenia uvoľňovaním konkurencie, samozrejme zisky prirodzených monopolov je možné strážiť, ale na to existujú iné mechanizmy. 

Igor Hurčík: Politické opatrenie.

Martin Jaroš: Potenciálne ešte nebezpečnejšie ako "zatváranie obchodníkov" za vyššie ceny. Môže to dlhodobo poznačiť strategické podniky a kvalitu energetickej infraštruktúry. Nech cenové návrhy podliehajú kontrole oprávnenosti, ale tá sa musí vykonávať odborným posudzovaním, nie hlasovaním “politbyra“.

Eugen Jurzyca: Zákon de facto zmenil privatizačnú zmluvu s SPP. Vyslal tak signál všetkým investorom, že zmluvy u nás platia len pre slabších. Ak niekto postaví diaľnicu s nárokom na budúce zisky, môžu mu byť ktoroukoľvek budúcou vládou odňaté. S nadšeným súhlasom väčšiny. 

Róbert Kičina: Neuveriteľné opatrenie. Predstavitelia vlády mali pocit, že jeden podnik sa správa arogantne, tak rýchlo pripravili zákon, aby mal štát navrch. Problémy sú tam viaceré: 1) zákon namierený proti jednému postihne stovky spoločností, 2) pri predaji podniku dá štát kompetencie do rúk manažmentu, neskôr tieto kompetencie štát zoberie zákonom, 3) zákon bol prijatý na základe pocitov členov vlády, bez akejkoľvek analýzy dopadov. 

Vladimír Kvetan: Príde mi to ako zvýšenie byrokratizácie. Existuje predsa Úrad pre reguláciu sieťových odvetví (ÚRSO), ktorý má toto riešiť. Má to byť nezávislý orgán, a preto zásahy zo strany vlády by byť nemali. 

Juraj Lazový: Možno nie úplne zlé opatrenie, motív však vnímam najmä ako súčasť boja “proľudovej vlády“ proti “zlým monopolom“.

Zdenek Lukáš: Ide o zásah do pravidiel trhového hospodárstva. 

Ján Marušinec: Zmena pravidiel počas hry, významný zásah do práv investorov. Opatrenie môže mať i súdnu dohru v prípade, že štát svoje právo uplatní v neprospech investorov.

Juraj Nemec: Podľa mojich poznatkov sa Európa v podstate zhodla na tom, že regulácia cien v sektore utilít sa bude realizovať prostredníctvom nezávislých regulačných orgánov. Tu sa tento princíp nerešpektuje a posilňuje sa úloha štátu.

František Okruhlica: Zákon poškodzuje hospodársku súťaž a zasahuje do akcionárskych práv energetických podnikov. Je to neprijateľné. 

Jozef Orgonáš: A ÚRSO máme na čo?

Igor Rintel: Súhlasím s prísnejšou kontrolou monopolov, ale toto nie je správna forma.
Miroslav Siváček: Zmena pravidiel počas hry a negatívne emócie spojené s vyhľadávaním nepriateľov znamenajú negatívne hodnotenie opatrenia. Jeho dôsledky môžu byť horšie, ako sa na prvý pohľad zdá. Navyše, na reguláciu cien sieťových odvetví predsa existuje nezávislý úrad.

Milan Velecký: Štát má predsa regulačný úrad, nepotrebuje ďalší nástroj na tvorbu (na návrhy) regulovaných cien.

OZ Vidiecky parlament: Klesá dôveryhodnosť vlády.

Jozef Vozár: Pri vysvetlení sa nezaobídem bez výrokov politikov, ktorí opakovane tvrdili, že zmyslom uvedenej novely je preniesť zmluvou zakotvené kompetencie schvaľovania návrhov na zmeny ceny plynu z predstavenstva na valné zhromaždenie. Dohovory sa majú dodržiavať - je zásada zmluvného práva, ktorá platí od čias rímskeho práva. Okrem toho sa tu porušuje ďalšia zo základných zásad zmluvného práva. Zásada rovnosti zmluvných strán. Zmluvu možno meniť alebo doplniť iba dohodou obidvoch zmluvných strán. K čomu sa uchýlil náš zákonodarca sa dá jednoducho nazvať obchádzaním zmluvy a právnym diktátom. Štát ako účastník zmluvného vzťahu je v rovnoprávnom postavení s akýmkoľvek iným zmluvným partnerom. Aby štát presadil svoj názor, zneužil zákonodarnú moc a mocensky zasiahol do obsahu zmluvy, konkrétne do pravidiel určovania ceny. Zákonodarný zásah do zmluvného práva je v právnom štáte neprípustný, konštatoval to už aj Ústavný súd SR. Na pochopenie tejto právnej situácie nemusí byť človek právnikom, aby si uvedomil, že právo bolo účelovo zneužité. Nikto netvrdí, že po vstupe investorov sa nesmie zmeniť žiadny zákon. Voči zmene zákona, ktorý rieši všeobecný právny problém pre neurčitý počet subjektov a dotkne sa aj investora, pričom je v súlade s ústavou a právom EÚ, nemožno mať námietky. Ak sa zákon účelovo použije, a ešte sa o tom aj neskrývane hovorí na vyriešenie jedného parciálneho problému, ktorý presadzuje len jeden akcionár - štát, ide o zneužitie práva. Akú právnu istotu má investor, že zákonodarca to nezopakuje opätovne, keď to bude štát potrebovať? Toto má byť právna istota ako jeden z prameňov práva uznávaných právom EÚ? Tým, že štát ako akcionár verejne deklaroval prostredníctvom exekutívy, že nemá záujem na zvyšovaní cien plynu bez ohľadu na vývoj na svetových trhoch, de facto cenu plynu umelo zmrazil. Navonok ide o priaznivú správu pre spotrebiteľa, ale nie pre potenciálnych konkurentov. V takomto prostredí nebude mať konkurencia záujem vstupovať na trh a v konečnom dôsledku na to doplatí aj tak spotrebiteľ.

Robert Žitňanský: Nerešpektovanie dohôd s investormi na Slovensku nebude pre prípadných ďalších veľkým lákadlom.
16. Zavedenie trestnoprávnej zodpovednosti fyzických osôb za neoprávnené stanovenie ceny nad limit stanovený rozhodnutím o cenovej regulácii alebo priamo pravidlami zákona o cenách (novela Trestného zákona)

Vladimír Benč: Zbytočné opatrenie, ktoré popiera dobrovoľnú dohodu kupujúceho a predávajúceho o cene. Som zvedavý, či vláda začne postihovať aj ľudí, čo chodia za nákupmi do Poľska, Maďarska či na Ukrajinu – kde sa o cene dá skutočne dohadovať. 

Dušan Deván: To v Ineku nerozoznáte ekonomické opatrenia od marketingových kampaní? Budeme hodnotiť aj Vianoce-ša-la-la od T-Mobilu a ostatné reklamné odrhovačky?

Juraj Draxler: Prechod na euro riziko rozkolísania cenovej hladiny predstavoval, takže ani takéto opatrenie celkom neodsudzujem, ale problematická je vykonateľnosť zákona a tiež prístup k problematike (narýchlo).

Tomáš Dudáš: Zbytočná regulácia, ktorá reálne nikdy nebude využitá.
Richard Ďurana: Regulácia cien môže viesť k nedostatku alebo zníženej kvalite produktov, čo v konečnom dôsledku poškodí spotrebiteľa. Táto novela svedčí o nepochopení najdôležitejšej signálnej sústavy v trhovom hospodárstve, a tou je cenotvorba. Bez nej nevieme čo, koľko, kedy a ako vyrábať a ekonomicky kalkulovať. Dopad tejto regulácie bude závisieť od aplikácie v praxi. Dosiaľ nedošlo k uplatneniu tohto ustanovenia. 

Igor Hornák: Maximálnym populizmom zaváňajúci nezmysel s nulovým dopadom, ktorý len ďalej rozširuje možnosť buzerácie podnikateľov. Trhu vlastné porovnávanie cien a hlasovanie nohami je ďaleko účinnejšie. 

Igor Hurčík: Politický zákon.

Martin Jaroš: Neviem sa vyjadriť bez použitia vulgarizmov...

Eugen Jurzyca: Za predaj drahých párkov sa u nás do väzenia zrejme chodiť nebude. Je to ale signál, ktorý ovplyvňuje atmosféru v spoločnosti. Buduje triednu nenávisť, ktorá nepatrí do tohto storočia. Zahmlieva, aké faktory vedú v modernej spoločnosti k reálnemu znižovaniu cien.

Róbert Kičina: Krásny príklad megazbytočného opatrenia. Máme euro a zaujímavé je, že tie ceny sa nejako skokovo nepomenili. Je to azda tým, že sa podnikatelia boja, že by za to mohli isť do basy??? Prečo sa štát montuje do vecí, do ktorých sa nemá (obmedzovanie slobodnej cenotvorby podnikateľov v konkurenčnom prostredí) a nemontuje sa do vecí, do ktorých sa má (súdnictvo, byrokracia, korupcia, atď.)?

Viola Kromerová: Celý proces prijímania eura bol príliš ochranársky ladený v prospech spotrebiteľa, pritom takéto negativistické deformácie v zákonoch ničomu nepomohli, lebo sa nedali dosť dobre v praxi uplatniť.

Vladimír Kvetan: Aj napriek nesúhlasu s takouto deformáciou trhu je možné vidieť stabilizáciu cien aj po zavedení eura. 

Juraj Lazový: Zbytočné populistické gesto. 

Zdenek Lukáš: Ide o zásah do pravidiel trhovej ekonomiky. 

Ján Marušinec: Cenový Taliban. Skúsenosť ukázala, aké zbytočné bolo toto opatrenie.

Juraj Nemec: Naša spoločnosť sa formálne aj verbálne hlási k sociálne orientovaným trhovým ekonomikám. V takom prípade platí, že na konkurenčných trhoch sa cena odvíja od dopytu a ponuky. Odvodzovanie ceny od nákladov je návrat k socialistickej ekonomike, ktorá sa preukázateľne neosvedčila.

František Okruhlica: Je to jednoznačne populistický ťah vlády, ale sčasti mu nahrávajú samotní obchodníci, ktorí mnohokrát “nevedia koľko je už dosť“. Stačí ísť v Bratislave do obchodov v akokoľvek sortimente a ceny porovnajme so susednými krajinami, a to nie je len teraz – to je roky rovnaká situácia. Chodím radšej nakupovať do Rakúska a Čiech. A to ešte nehovorím o kvalite služieb – predavačky - “podávačky“ vás “ošacujú“ už pri vstupe do obchodu a dajú vám najavo, kto je pán v obchode. Proste hrozná kultúra tohto národa. A toto nahráva opatreniam, o ktorých uvažovať je nemysliteľné vo vyspelých civilizovaných krajinách.

Jozef Orgonáš: Zdá sa, že socialisti potrebujú nepriateľa, keď nevedia “kam z konopí“. Čo sú obchodníci, ako branža, tí, ktorí nedodržujú slovo? Veď v júli prijali výzvu Združenia obchodu a cestovného ruchu SR k cenovej stabilite. Následné výsledky potvrdili, že vedia držať slovo. 

Ján Pokrivčák: Vláda by mala podporovať väčšiu konkurenciu, ktorá povedie k nižším cenám. Najnižšie ceny sú v štátoch, ktoré majú liberálny medzinárodný obchod, a kde sú dobré podmienky na investovanie a podnikanie. 
Radoslav Procházka: Táto novela nemala iný účel, ako umožniť jej ideovému tvorcovi prezentáciu v televíznom spravodajstve. Tvoriť právo za takýmto účelom je zlé a priori, a o to horšie, ak obsah takéhoto práva oslabuje samé základy slobodnej výmeny medzi slobodnými ľuďmi.

Igor Rintel: Čistý populizmus.
Eva Sárazová: Skúsenosti z iných krajín hovoria o tom, že takéto opatrenia sa väčšinou míňajú svojim zámerom. Navyše je možné, že niektorí obchodníci “pre istotu“ zvýšili ceny už v lete 2008 (teda pred vypuknutím krízy, kedy si to pri postačujúcom dopyte mohli ešte dovoliť), a to pre obavy z možných cenových kontrol či prísneho uplatňovania novely Trestného zákona. 

Miroslav Siváček: Nezmyselné opatrenie v praxi pravdepodobne nevykonateľné. Škoda času, ktorý bol príprave zákona venovaný a emócií, ktoré ho sprevádzali. Ďalší komentár je zbytočný.

Radoslav Štefančík: Opatrenie štátnych byrokratov s komunistickou mentalitou ešte stále nechápajúcich zákony slobodného trhu. 

Luboš Vagač: Takéto opatrenie nemá čo hľadať v trhovej ekonomike. Zapadá do obrazu “dobrej vlády“ bojujúcej proti “zlým podnikateľom“.

Milan Velecký: Zbytočné opatrenie

Jozef Vozár: Obyčajne k trestnoprávnym sankciám pri riešení týchto vzťahov dochádza v prípadoch celoplošného regulovania cien, lístkového systému, vojnového stavu, teda v prípadoch nedostatku tovaru a služieb či existencie čierneho trhu. Predpokladám, že nemáme ambície naplniť tieto kritériá. Len pre zaujímavosť trestnoprávne sankcionovanie neodôvodneného zvyšovania cien na našom území umožňoval zákon číslo 63 z roku 1940 o Cenovom úrade v bývalom totalitnom Slovenskom štáte. Ten určoval najvyššie alebo pevné ceny a cenové rozpätie niektorých tovarov. Kto porušil ustanovenie tohto zákona, spáchal priestupok a hrozilo mu väzenie do 6 mesiacov alebo peňažný trest do 500-tisíc korún slovenských. Uvažovať o trestnej zodpovednosti v týchto prípadoch je nielen neadekvátne, ale hlavne neúčinné. Trestné právo sa má používať iba tam, kde už iné prostriedky nestačia. Trestná zodpovednosť sa považuje za najprísnejší druh právnej zodpovednosti, a to nielen možnými sankciami, ale hlavne na podmienky jej vzniku. Na vznik trestnej zodpovednosti musí byť splnených množstvo kumulatívnych podmienok. Inak povedané, ak by nejaké konanie spĺňalo kritériá na občiansko-právnu či administratívnu zodpovednosť, nemusí spĺňať kritéria pre trestno-právnu zodpovednosť. Ekonomické zákony platia, či si to niekto praje alebo nie. Možno sa podarí na určité obdobie administratívne či dokonca trestnoprávne zmraziť ceny. Neskoršie dôsledky takejto úpravy pocíti hlavne ten, koho chcel zákonodarca chrániť - spotrebiteľ.

Robert Žitňanský: Čistý populizmus.

17. Štátny rozpočet na rok 2009 (schodok štátneho rozpočtu – 30 mld. Sk (1 mld. EUR); deficit verejných financií – 2,08% HDP)

Juraj Barta: V čase, keď sa rozpočet pripravoval, bol takto veľký deficit nezodpovedným hazardom, ktorý si osvojili všetky doterajšie slovenské vlády. Ak by sme v dobrých časoch hospodárili zodpovednejšie, dnes by sme aj po výpadku príjmov mali dosť priestoru na protikrízové opatrenia, bez porušenia maastrichtského limitu na deficit a bez hrozby vážnejších makroekonomických nerovnováh.

Vladimír Benč: Mohlo to byť oveľa horšie. Vidno snahu o dosahovanie nízkych schodkov. Otázka bude, čo ukáže realita – a tá je už momentálne trochu inde, ako bol rozpočtový zámer.

Silvia Čechovičová: Vývoj štátneho rozpočtu za prvé štyri mesiace poukazuje na to, že plánovaný deficit verejných financií nebude v tomto roku splnený. Ak k tomu pridáme rôzne balíčky na podporu ekonomiky a nalievanie peňazí do neefektívnych podnikov, tak deficit verejných financií by podľa našich odhadov mal prekročiť úroveň 4%.

Dušan Deván: A to je koho štátny rozpočet? Slovenský asi ťažko...

Tomáš Dudáš: Už pri zostavovaní bolo jasné, že rozpočet bol postavený na príliš optimistických makroekonomických prognózach, čo sa aj v súčasnosti potvrdzuje.
Richard Ďurana: Namiesto opatrnosti v zostavovaní rozpočtu vláda zvýšila výdavky o takmer 12% i napriek nízkej inflácii. Cenu za ďalší rok hojnosti budeme platiť každým ďalším rokom. Len tohtoročný deficit odkrojí z každého ďalšieho rozpočtu niekoľko miliárd korún, až kým sa nenájde vláda, ktorá ho bude ochotná aj splácať. Kedysi zanechávali ľudia na tomto svete po sebe pre ďalšie generácie dedičstvo, my nechávame dlhy.

Peter Gonda: Vláda naplánovala a parlament schválil na prvý rok dosahov finančnej krízy namiesto šetrenia výraznú výdavkovú expanziu, prehĺbenie deformovanej štruktúry verejných výdavkov a značné prenášanie finančnej záťaže do budúcnosti. Najviditeľnejším prenesením záťaže na daňovníkov na ďalšie obdobie je aj na rok 2009 naplánovaný deficit verejných financií, ktorý je oficiálne mierne nižší ako v rozpočte na rok 2008, ale už v čase jeho prijímania bolo zrejmé, že kvôli dosahom krízy stojí na nereálnych predpokladoch. Navyše jeho schválená podoba vychádza z optimistického a pravdepodobne nereálneho predpokladu príjmov z dôvodu prílevu 150-tisíc sporiteľov zo súkromného do verejného dôchodkového piliera. Za predpokladu ich nižšieho prílevu (napr. 50-tisíc) by nižšie príjmy znamenali vyšší deficit verejných financií o 0,2%, tým by dosiahol úroveň, ktorá sa rozpočtovala na rok 2008 (2,3% HDP). Menej viditeľné, ale nie menej závažné, presuny záťaže na daňovníkov do budúcnosti vyplývajú z veľkých investičných projektov formou verejno-súkromných partnerstiev. Oficiálne mierne nižší deficit verejných financií ako v rozpočte na predchádzajúci rok však vláda naplánovala dosiahnuť nie vďaka pribrzdeniu rastu verejných výdavkov, ale napriek ich enormnému zvýšeniu, a to aj v reálnom vyjadrení, keďže rast verejných výdavkov by mal byť výrazne vyšší ako očakávaná inflácia v 2009. Predstavuje to najväčšiu expanziu verejných výdavkov za ostatné roky. Rýchle zvyšovanie verejných výdavkov má byť spojené s prehlbovaním ich deformovanej štruktúry. Do popredia finančnej podpory z daní sa opäť dostalo pôdohospodárstvo, na ktoré sa z kapitol štátneho rozpočtu bez prostriedkov EÚ najviac percentuálne zvýšia výdavky oproti roku 2008. Parlament navyše schválil maximálne dorovnanie priamych platieb farmárom na úrovni 3,8 mld. Sk, aj keď z prostriedkov EÚ má na to pritiecť viac ako v roku 2008. Schválený rozpočet na rok 2009 dáva tiež priechod rozprúdeniu ďalších selektívnych vládnych “podpôr“, ktoré deformujú konkurenciu, napríklad investičných stimulov či podpôr cestovného ruchu.

Igor Hornák: Napriek predpovede lejaku zostal dáždnik doma. Nečudo, že rozpočet pre slnečné dni sa v daždi rozmočil. 

Igor Hurčík: Zázračný výpočet – som zvedavý na konečné čísla k 31.12.2009.

Martin Jaroš: Na prvý pohľad to nevyzerá katastrofálne, mali sme aj horšie rozpočty, ale keď už v čase schvaľovania bolo jasné, že bude nereálny (prudko optimistické makro rámce), tak to svedčí veľa o nekompetentnosti rezortu financií.

Eugen Jurzyca: Pekné ciele, ale ukazuje sa, že klamlivé. 

Viola Kromerová: V globále - ambícia na prijatie eura to veľmi ovplyvnila, kríza nám to veľmi kazí. Ak pozerám na rozpočtovú tabuľku verejných financií, s údivom konštatujem, že v mierových časoch vydávame menej na pôdohospodárstvo ako na obranu a takmer o tretinu menej na hospodárstvo... 

Juraj Lazový: Z dnešného hľadiska je zrejmé, že rozpočtové príjmy sa nedodržia, výrazne sa zvýši skutočný deficit. Vláda by mala čo najskôr prijať úsporné opatrenia. Pôvodný rozpočet hodnotím neutrálne.

Zdenek Lukáš: Vo svetle konjunkturálnych stimulov, ktoré vláda plánuje (t.j. podstatne vyššie výdavky), je to absolútne nerealisticky nízky schodok. Pokiaľ vezmeme do úvahy pokles HDP na rok 2009 o 2% (a tým aj nižšie príjmy do štátneho rozpočtu a nižšiu daňovú základňu) sa ako realistický javí deficit verejných financií vo výške najmenej 4% HDP.

Rastislav Machunka: Už určite nebudú naplnené fiškálne ciele.

Ján Marušinec: Už v čase schvaľovania rozpočtu bolo jasné, že jeho parametre sú nereálne. Deficit bude v roku 2009 pravdepodobne prekročený viac ako dvojnásobne.

Juraj Nemec: Ku dnešnému dňu je štátny rozpočet len kusom papiera, do určitej miery sa tomu už v procese schvaľovania dalo predísť, keďže o zmenách vonkajšieho prostredia sme už vedeli. Dnes je už len jedna otázka - ako ďaleko s deficitom nás EÚ pustí.

František Okruhlica: Deficit áno, ale jeho štruktúra musí reflektovať optimálne využitie financií na dotiahnutie transformácie a reforiem. To sa deje len sčasti. 

Jozef Orgonáš: Ekonómovia na MF SR určite vedia počítať, ale financie sa nedajú robiť na základe politického tlaku. 

Ján Pokrivčák: Štátny rozpočet poskytuje málo zdrojov na vzdelávanie. 

Igor Rintel: Nie je to realita, nemá zmysel to komentovať.

Eva Sárazová: Vzhľadom na neustále prehodnocovanie odhadov rastu slovenskej ekonomiky pre tento rok smerom nadol, už tieto plány považujem len za ťažko splniteľné. Pri nami odhadovanom tohtoročnom (2009) prepade slovenského HDP o 2,7% počítame s deficitom verejných financií na úrovni 4,5%. 

Miroslav Siváček: Odviate vetrom. Už pri vzniku rozpočtu tí prezieravejší poukazovali na nereálnosť a neudržateľnosť rozpočtu. Teraz už vieme, že mali pravdu.

Radoslav Štefančík: Škandalózna je určite rezerva predsedu vlády. Načo mu je? 

Luboš Vagač: Plusom je vyššia pozornosť školstvu a vede, mínusom najmä míňanie jednorazových a neistých príjmov na financovanie vládnych priorít.

OZ Vidiecky parlament: Neorientovaný na šetrenie.

Robert Žitňanský: Bol nereálny už v čase schválenia, dnes ani nehovoriac.

18. Opätovné otvorenie II. piliera dôchodkového zabezpečenia pre vstup a výstup z neho pre všetkých v období od 15.11.2008 do 30.6.2009 (novela zákona o starobnom dôchodkovom sporení)

Juraj Barta: Našťastie sa ukazuje, že metódy, ktoré vláda v boji proti druhému pilieru používa, nie sú príliš účinné. Verím, že k drastickejším opatreniam nepristúpi, a pozornosť skôr zameria na neospravedlniteľne nezreformovaný prvý pilier.

Vladimír Benč: Jednoznačné nabúravanie dôvery 2. piliera vážne ohrozuje nielen stabilitu dôchodkového systému, ale súčasne vytvára “miš-maš“ v hlavách ľudí. Takže hurá, opäť plniť peniaze do matracov... 

Juraj Draxler: Je to ale iba slabá náhrada za systematický prístup. Vláda absolútne zlyhala v komunikácii k dôchodkovej politike. Tri roky sa nesnažila vytvárať prostredie pre to, aby vo vhodnú chvíľu mohla bez negatívnych politických dopadov znížiť váhu 2. piliera. To je pritom nutné, odklon odvodov vytvára veľmi nepriaznivú situáciu vo financovaní existujúcich dôchodkov.

Tomáš Dudáš: Neustále otváranie a zatváranie druhého piliera patrí medzi najhoršie opatrenia súčasnej vládnej koalície. Systém, ktorý je stavaný na niekoľko desaťročí, nie je možné hodnotiť už v súčasnosti.
Richard Ďurana: Toto opatrenie je z dlhodobého hľadiska prilievaním benzínu do ohňa. Vláda programovo popiera demografický trend, ktorý v horizonte niekoľkých desaťročí poriadne zatrasie verejnými financiami, a pohľad do budúcnosti obmedzuje po najbližšie voľby. Škodlivá je aj tendencia jednorazovo využiť peniaze získané výstupom sporiteľov na krytie deficitu štátneho rozpočtu, resp. vytvorenie ilúzie možnosti viac míňať, ako si reálne môžeme dovoliť.

Peter Gonda: Opätovným dočasným otvorením druhého piliera dôchodkového systému vláda vnáša neistotu a nestabilitu do dôchodkového systému, nedôveru v súkromné sporenie a zvyšuje mieru politického zasahovania do neho. Pod zámienkou finančnej krízy vláda spochybňuje súkromné dôchodkové sporenie a motivuje sporiteľov k presunom do verejného priebežného piliera s cieľom získania prostriedkov dnes, a to aj na úkor budúcnosti. Predstavuje to vládnu snahu o krátkodobé riešenie prejavov problémov dôchodkového systému, ktorým sa odkladá riešenie ich podstaty. Tá spočíva práve v prvom (verejnom a priebežnom) pilieri s veľkou mierou zásluhovosti a finančnou neudržateľnosťou (teda v “štátom organizovanej Ponziho schéme“) a s prílišnou mierou politického zasahovania a povinného princípu. Vláda s deklarovaním zníženia finančného rizika zvyšuje problém politického rizika, tým aj zvyšuje závislosť dôchodkového nastavenia od politických zásahov a problémy ich financovania v budúcnosti. Reálne riešenie systémových problémov dôchodkového systému by naopak znamenalo vytváranie podmienok pre reálne dobrovoľné dôchodkové zabezpečenie, v ktorom budú noví sporitelia zodpovední za svoje zabezpečenie a zabezpečenie svojej rodiny sami, bez vplyvu politických rozhodnutí.

Igor Hornák: Napriek niektorým zlým nastaveniam 2. piliera (napr. nevyriešený spôsob výplat dôchodku ako renty komerčnými poisťovňami či zlé nastavenie prestupov medzi jednotlivými fondmi) je stabilita celého dôchodkového systému v SR ohrozená oslabovaním jej 2. piliera.

Igor Hurčík: Ako na hojdačke? Systémové riešenie by bolo lepšie.

Martin Jaroš: Zdôvodnenie otvorenia bola evidentná výhovorka. Vláda sa jednoducho rozhodla, ako to pomenoval môj šéfredaktor, urobiť z druhého piliera bankomat. A to je samozrejme extrémne nebezpečné pre budúcu stabilitu penzijného systému ako takého. Jeho súčasné nastavenie iste nie je ideálne, ale po tej sérii zneistení zo strany súčasnej vlády sa dá aká-taká rovnováha nastoliť už len tým, že sa systém preparametrizuje na základe širokého konsenzu a potom zafixuje ústavným zákonom. Lenže to je za súčasnej politickej konštelácie sotva možné. Takže som skeptik a zaradil som sa medzi ľudí, ktorí sa snažia presmerovať čo najviac svojich peňazí na vlastné úspory a nespoliehať sa v starobe na štát.

Martin Kahanec: Problémom je najmä nekoncepčnosť opatrenia.

Róbert Kičina: Vnímam to ako opätovnú destabilizáciu dôchodkového systému. Vláda permanentne ignoruje demografické prognózy a snaží sa vytvoriť ilúziu, že "máme na to". Problém je v tom, že horko-ťažko máme na dôchodky peniaze dnes a v budúcnosti ich bude ešte ťažšie od ľudí získať. 

Viola Kromerová: Nešťastné je, že sa prehlbuje už aj tak veľmi nízka dôvera občanov vo vzťahu k štátu a k legislatíve. Dopady sú chaotické a negatívne.

Vladimír Kvetan: Sústavné napádanie druhého piliera výrazne zneisťuje celý systém. To v konečnom dôsledku prináša výrazný morálny hazard s vývojom verejných financií v dlhodobom horizonte. Na druhej strane je otázne, koľko ľudí reálne otvorenie využije a z druhého piliera vystúpi. Osobne nepredpokladám výrazný odliv sporiteľov. 

Juraj Lazový: Nie som priaznivec neustálych zmien v 2. pilieri. Nakoľko však existujúci systém už nie je povinne dvojpilierový, nepovažujem opätovné otvorenie za zásadnú zmenu, skôr by som však dal prednosť trvalému otvoreniu systému.

Zdenek Lukáš: Zlepšenie finančnej stability prvého (priebežného) piliera za cenu otvárania druhého piliera je diskutabilné. Vo svetle svetovej finančnej krízy môže byť však dopad tohto skôr konzervatívneho postupu dokonca i pozitívnejší než dlhodobé investície DSS v 2. pilieri. Dlhodobé dopady súčasnej svetovej finančnej krízy na dlhodobé investície zatiaľ nikto nedokáže odhadnúť. 

Ján Marušinec: Opakované otváranie zneisťuje sporiteľov, i keď zatiaľ ich mnoho 2. pilier neopustilo. Škodlivé je najmä nahlodávanie stability platných pravidiel pre sporenie v 2. pilieri.

Michal Mušák: Samotné otvorenie piliera nepovažujem za závažný problém, problémom je jednostranná kampaň štátu v prospech 1. piliera, ktorý je pritom v súčasnej podobe neudržateľný a je otázkou času, kedy sa bude musieť upraviť. 

Juraj Nemec: Za základnú úlohu štátu v modernej zmiešanej ekonomike považuje väčšina ekonomických teórií garantovanie princípov právneho štátu. Sústavné zmeny “pravidiel hry" považujem za najhoršie, čo vôbec štát/vláda môže robiť.

František Okruhlica: Myslím, že ani samotné správcovské spoločnosti neboli pripravené na kvalitný biznis. Iba v tom videli príležitosť podobne ako investičné , najmä súkromné, fondy v 90. rokoch. Celý systém sa musí nanovo, ale kvalitne a koncepčne pripraviť. 

Jozef Orgonáš: Tento nezmysel sa už ani nedá komentovať. 

Ján Pokrivčák: Z ekonomických údajov vyplýva, že najrýchlejšie dlhodobo rastú krajiny, v ktorých sú stabilné pravidlá hry podporujúce rast produktivity. Nejasné pravidlá hry okolo 2. piliera nie sú dobré pre ekonomický rast SR. 

Eva Sárazová: Otáznik visí nad efektom otvárania druhého piliera dôchodkového zabezpešenia na Slovensku. Je totiž otázne, či sa z tohto dôvodu vráti do rozpočtu toľko príjmov, ako sa pôvodne očakávalo.

Miroslav Siváček: Opätovné otvorenie 2. piliera nie je problém. Problémom je emotívny a traumatizujúci spôsob, akým bolo vykonané. Súdny človek by očakával pred tak závažným rozhodnutím dôslednú analýzu, serióznu diskusiu, prepočet možných dopadov s ohľadom na budúcnosť a vyváženú informačnú kampaň.

Radoslav Štefančík: Otváraním druhého piliera vláda zneisťuje sporiteľov, vytvára dojem, že druhý pilier je nespoľahlivý spôsob šetrenia na dôchodok a presviedča o vlastnej bezradnosti pri riešení aktuálnych problémov spojených s verejnými financiami. 

Luboš Vagač: Nesúhlasím s otváraním druhého piliera vždy, keď horí situácia v Sociálnej poisťovni (SP). Úprimnosť zámeru umožniť sporiteľom prehodnotiť účasť v dôsledku zhoršeného výkonu dôchodkových fondov na pozadí krízy spochybňuje návrh rozpočtu SP, ktorý už vopred počíta s peniazmi 10 percent odídených sporiteľov. Pred opakovaným a nepredvídateľným otváraním druhého piliera by som potom uprednostnil radšej jeho trvalé otvorenie. To by však vyžadovalo aj osvetu o rizikách financovania budúcich dôchodkov z priebežného piliera, ktorá však úplne absentuje. 

Milan Velecký: Už som to raz napísal: uprednostnenie krátkodobého efektu (zmierňovanie deficitu vo fonde starobného poistenia Sociálnej poisťovne) pred dlhodobým efektom (zmierňovanie krízy priebežného financovania dôchodkového zabezpečenia, ktorá vyplýva najmä z demografického vývoja).

OZ Vidiecky parlament: Klesá dôveryhodnosť vlády.

Jozef Vozár: Navrhovaná úprava vnáša do právneho poriadku opätovne princíp právnej neistoty, čím neprípustne zasahuje do princípov právneho štátu, a teda porušuje čl. 1 ods. 1 Ústavy SR, pričom nie je vylúčené ani porušenie čl. 20 ods. 1 Ústavy SR (právo vlastniť majetok) a čl. 1 ods. 1 dodatkového protokolu k Dohovoru a čl. 11 ods. 1 Listiny. Navrhovaná novela tak zasahuje do právne a skutkovo uzavretých právnych vzťahov starobného dôchodkového sporenia. Treba si aj uvedomiť, že takouto úpravou je priamo či nepriamo obmedzované podnikanie DSS, lebo zákonodarca na jednej strane stanoví minimálny počet sporiteľov pri uzatvorenom systéme a neskôr tento systém opakovane otvára, pričom sa verejne preferuje zo strany vlády vystúpenie zo systému, čím môže potenciálne ohroziť podnikanie menších DSS. 

Robert Žitňanský: Otváranie 2. piliera oslabuje stabilitu systému, navyše ak je motivované výlučne snahou "vyhnať" z neho čo najviac sporiteľov pomocou šírenia poloprávd a lží. Na druhej strane sa však ukazuje, že sporitelia sú už imúnni a v 2. pilieri napriek snahe vlády a napriek prejavom krízy na zhodnotení úspor zostávajú.
19. Rozšírenie možnosti začať stavať diaľnice a cesty pre motorové vozidlá aj na ešte neodkúpených, resp. nevyvlastnených súkromných pozemkoch aj bez súhlasu vlastníka na celú plánovanú diaľničnú sieť SR (novela zákona o jednorazových mimoriadnych opatreniach v príprave niektorých stavieb diaľnic a ciest pre motorové vozidlá)

Vladimír Benč: Súkromné vlastníctvo musí byť nedotknuteľné. Zámer je možno dobrý (skoro každý chce mať diaľnice čím skôr ), ale nie za každú cenu. A toto je veľká cena.

Dušan Deván: Vyvlastnenie znesiem, ale toto?

Tomáš Dudáš: Je pochopiteľné, že štát chce urýchliť výstavbu diaľnic, ale vlastnícke práva by mali byť nedotknuteľné za každých okolností.
Richard Ďurana: Vlastnícke práva sú dôležitou a neoddeliteľnou súčasťou trhového hospodárstva. Historicky prosperovali krajiny, ktoré vlastnícke práva rešpektovali, najchudobnejšie sú práve tie, ktoré ich pošliapavali. Toto opatrenie rozširuje spektrum negatívnych dopadov vyplývajúcich z porušovania vlastníckych práv v mene verejného záujmu. Štát by mal byť ten, kto garantuje nedotknuteľnosť súkromného vlastníctva, a nie ho hrubo porušovať pomocou zákona, ktorým sám sebe dáva privilégium postaviť kde chce, čo chce, bez toho, aby dotknutý pozemok dopredu vlastnil a zaň aj adekvátnu sumu zaplatil.

Peter Gonda: Ďalší príklad pokračujúceho hrubého zasahovania do vlastníckeho práva, osobnej slobody a právnej istoty kvôli diaľniciam a rýchlostným cestám. 

Igor Hornák: Absolútna deštrukcia právneho systému a jednej zo základných slobôd. 

Igor Hurčík: Mám rád infraštruktúru, ale neviem sa stotožniť s cenou za toto opatrenie.

Martin Jaroš: Síce sa to týka pár jednotlivcov, ale môže to mať devastujúce účinky na morálku celej spoločnosti, čo sa týka rešpektovania istých princípov, ktoré by mali byť sväté. Po prekročení tohto Rubikonu si už nikto nemôže byť istý, aký zákon sa prijme nabudúce. Vyvlastnenie bytu? Auta?

Eugen Jurzyca: Vyvlastnenie nie je niečo, čo by bolo zakázané už pri vzniku vesmíru. Úspešné spoločnosti však k nemu pristupujú opatrne a podľa presných pravidiel. Nie takto. 

Viola Kromerová: Na jednej strane je potrebné urýchliť výstavbu diaľnic, avšak nie za každú cenu. Nedôvera občana v štát to sú nešťastné zákony, ktoré sa ťažko uplatňujú v praxi.

Juraj Lazový: Verejný vs. súkromný záujem. Nemám úplne vyhranený názor, rád by som mal k dispozícii informáciu, ako sa s uvedením problémom pri výstavbe diaľnic a cestnej infraštruktúry zhostili na západ od našich hraníc. 

Zdenek Lukáš: Síce to možno prinesie urýchlenie výstavby diaľnic, ale je to i závažný zásah do vlastníckych práv vlastníkov súkromných pozemkov. 

Ján Marušinec: Čo na to Ústavný súd SR? Haló!

Juraj Nemec: Jedná sa síce o zásadný zásah do vlastníckych práv, ale obdobné zákony platia aj v liberálnejších krajinách. Čo je väčšie zlo? Poškodenie práv jednotlivca, alebo poškodenie zdravia veľkej skupiny občanov z titulu každodennej dopravnej zápchy a spojených splodín (napr. Považská Bystrica)? Nech si každý odpovie sám, je to čisto normatívny problém.

František Okruhlica: Spravodlivosť je niekde v strede problému. Na jednej strane slovenská ekonomika konkurenčne stráca na dynamike práve dlhodobo slabou dopravnou infraštruktúrou a na druhej strane vlastníci pozemkov v tom vidia výnosný obchod.

Jozef Orgonáš: Absolútna katastrofa, ktorá nás radí na úroveň Afganistanu.

Ján Pokrivčák: Štát má investovať do infraštruktúry. Ešte dôležitejšou úlohou štátu je chrániť vlastnícke práva. Vymožiteľnosť práva a ochrana vlastníckych práv podstatne podporujú ekonomický rast, rovnako ako aj efektívne budovanie infraštruktúry. Tieto dva aspekty vládnej politiky treba zladiť.  

Radoslav Procházka: Odhliadnuc od absencie akejkoľvek legitimity takéhoto pravidla je mimoriadne otáznou aj jeho efektivita, čo je tá najhoršia možná kombinácia: štát, ktorý sa správa ako zlodej a to, čo niektorým ľudom ukradne, v skutočnosti ani nedokáže účinne použiť v prospech tých ostatných.

Igor Rintel: Nebezpečný precedens narušenia princípu ochrany súkromného vlastníctva.
Miroslav Siváček: Zlý precedens a politicky motivované rozhodnutie. Zásah do vlastníckych práv v snahe napraviť sklz v plnení sľubov. Tento typ rozhodnutí však ľudia prijímajú zväčša letargicky. Pokiaľ sa ich netýka.

Radoslav Štefančík: Štátne orgány si zrejme koniec roka vybrali ako obdobie, počas ktorého prijali viacero návrhov zasahujúcich do súkromného vlastníctva alebo slobodného trhu. Možnosť stavať na súkromných pozemkov ľudí bez ich súhlasu je len ďalšou fackou princípom demokracie. 

Luboš Vagač: Ďalší krok smerom k štátnemu zasahovaniu do súkromného vlastníctva vo verejnom záujme navodzuje dojem, že nemusí byť posledný. Z hľadiska právneho štátu najhoršie opatrenie kvartálu.

Milan Velecký: To, že je to zlé riešenie, priznali aj jeho autori - obmedzili ho len na niektoré stavby a dúfajú, že ich stihnú postaviť skôr, ako rozhodne Ústavný súd SR.

OZ Vidiecky parlament: Protiprávne.

Jozef Vozár: Cieľ sledovaný  zákonom, a to urýchlenie vyvlastňovacieho konania, je nevyhnutné dosiahnuť inými prostriedkami, ktoré budú v súlade s Ústavou SR a Dohovorom a budú garantovať ochranu vlastníckych práv dotknutých vlastníkov. Dosahovať tento cieľ opatreniami, ktoré obmedzujú podstatu a zmysel vlastníckeho práva, pretože znemožňujú dotknutým vlastníkom efektívne sa brániť tak proti samotnému vyvlastneniu, ako aj proti nesprávne stanovenej výške náhrady za vyvlastňované pozemky a negarantujú vyvlastnenie v súlade s podmienkami stanovenými Ústavou SR a Dohovorom, je v právnom štáte neakceptovateľné.

Robert Žitňanský: Popretie princípu ochrany súkromného vlastníctva, bez ktorého však nikdy nemôže úspešne fungovať nijaká ekonomika ani spoločnosť.
Anonymný komentár
: Tak to vyzerá, že zobrať je pre štát jednoduchšie a lacnejšie ako dohadovať sa o odkúpení. Viem si napr. predstaviť, že bača Jano má salaš na mieste, kadiaľ má isť diaľnica. Keďže na salaši prežil celý život a kašle na pozitívne dopady diaľnice na rozvoj regiónu, samozrejme že nebude súhlasiť s predajom svojho salaša za cenu, ktorá je blízka trhovej cene. Ak by však štát zo zákona musel ponúknuť dvojnásobok, tak si myslím, že skôr by bol vlk celý aj ovca sýta.

� Kvôli zásade časového zaradenia opatrenia do príslušného obdobia podľa termínu jeho prijatia bolo do kalkulácie ratingu 4. štvrťroka 2008 zahrnuté opatrenie, ktoré bolo hodnotené v 3.štvrťroku 2008, avšak prijaté bolo až v 4. štvrťroku:


Bezodplatný prevod poistného kmeňa likvidovanej Európskej zdravotnej poisťovne do štátnej Spoločnej zdravotnej poisťovne (súkromné poisťovne ponúkali odplatu za prevzatie poistencov bez záväzkov rušenej poisťovne) (-36,4 bodov)


� Komentáre odborníkov sú v rámci jednotlivých opatrení zoradené v abecednom poradí.


� Respondent si neželal byť menovaný.


� Respondent si neželal byť menovaný.


� Respondent si neželal byť menovaný.


� Respondent si neželal byť menovaný.


� Respondent si neželal byť menovaný.





